Németh Ákos

Autótolvajok

(vígjáték)

SZEREPLŐK

ILDIKÓ	egy gyorsétterem vezetője	
DAL	alvilági üzletember	
MÓNI	akit (majdnem) mindenki Ankének hív, kiszolgál egy gyorsétteremben	
LACIKA	műtősfiú egy kórházban	
ÁRON	kiszolgál egy gyorsétteremben	
DOKTOR	idős orvos	
LUKÁCS ATYA		
BRÜNN	problémákat old meg	
EGY TÖRÉKENY IDŐS HÖLGY	
MOLNÁRNÉ	egy ötvenes patikus	
EGY RENDŐR	feszült helyzetben dadog	

Történik: 	ősszel	
		
Helyszín:	utca buszmegállóval	
	kopott lakás	
	fényűző lakás	
	orvosi rendelő	
	gyorsétterem	
	gyógyszertár	
	rendőrkapitányság	
	egy plébánia	

PROLÓGUS
(egy autóban)
LACIKA	Hogy lehetsz ilyen béna? Egy ember nem lehet ennyire béna.
ÁRON	Ne lökdössél.
LACIKA	Ezt azzal a dróttal kösd össze. Csipkedd magad.
ÁRON	Nem megy.
LACIKA	Mert béna vagy.
ÁRON	Ne lökdössél, mondtam.
LACIKA	Ilyen jó verdát. Aztán nem tudod beindítani. Egy gyerek is be tudná indítani.
ÁRON	Na most...
(az autó beindul)
LACIKA	Na végre, te fakezű. Mehetünk.
ÁRON	Végre, tűnjünk innen. Gyere.
LACIKA	Hogyhogy gyere?
ÁRON	Tessék, jöhetsz a helyemre.
LACIKA	Minek?
ÁRON	Vezetni, minek.
LACIKA	Én nem tudok vezetni.
ÁRON	Azt mondtad, tudsz vezetni. Azt mondtad, tudsz vezetni, te nagyon hülye.
LACIKA	Én nem tudok vezetni. Te tudsz vezetni.
ÁRON	Én sose tudtam vezetni.
LACIKA	Nem igaz! Nem igaz! Mindent elrontasz! A rohadt élet! Ilyen bénázást! (dühöng) Legalább gyújtsuk fel a francba.
ÁRON	Megbuggyantál? Gyufával akarod felgyújtani a kormányt?
RENDŐR	(bekopog a szélvédőn) Mi a jó francot csináltok itt? Meg vagytok huzatva?
ÁRON	(ijedten felnéz, aztán felsóhajt) Jaj, Ferike, hagyjál már. Egész megijedtem.
LACIKA	Öhm. Az Áron leejtette a szemüvegét, azt keressük. Anélkül nem látja a felezővonalat.
RENDŐR	Értem. Kié ez a kocsi?
LACIKA	Közöd?
RENDŐR	(dadog) Én vagyok a rendőrség, te szerencsétlen.
ÁRON	Erre én nem lennék olyan büszke.
RENDŐR	Na kifelé a kocsiból tarkóra tett kézzel.
LACIKA	Futás!
(az autórádióban zene szól)

1. FELVONÁS
1.
(hárman egy viharvert teraszon)
(a Doktor és Móni belépnek)
(Ildikó abbahagyja a sírást)
MÓNI	A doktor egy varázsló: a Barbara alszik.
DOKTOR	A kutya se nyüszít, hátrakötöttem a garázs mögé, oda egy legyintés a pórázzal, ide egy tetanuszinjekció, nagyobb volt a füstje, mint a lángja.
MÓNI	Ez azért van, mert maga mindenkit szeret.
DOKTOR	Tizenegy temetésen vettem részt életemben. Senki sem maradt, akit szeressek. Szóval: a kislányt máris átköltöztették a nagymama szobájába.
ILDIKÓ	Még egy pohár bort, doktor úr? Móni, kínáld meg a doktor urat.
DOKTOR	A szekrényben snapszot is találok.
(csend)
DOKTOR	Míg idejártam minden szerdán, itt csend volt, ez volt a boldogság szigete. Sose vett komolyan engem. Még hogy csend. Micsoda zsivaj...
MÓNI	Fecskék, nem hallja?
DOKTOR	Én elzavarnám őket. (csend) Ma részt vettem a boncoláson. Nehéz napom volt.
(Móni feláll, és bemegy a teraszról)
ILDIKÓ	Hogy beszélhet ilyen szörnyűségeket?
DOKTOR	Dehát ez nem szörnyűség. Hiszen ez az élet. Élünk, aztán meghalunk, és, ha meghaltunk, jegyzőkönyvet írnak a szerveinkről.
ILDIKÓ	Dehát, mégis, hogy jutott ilyesmi az eszébe? Tudja, hogy imádta a nagyanyját.
DOKTOR	Ő imádta a nagyanyját? Ő? De hiszen alig ismerte! Én imádtam a nagyanyját. Reménytelenül álmodoztam róla, mikor húszéves volt, én meg tizenhat. És nekem kellett részt vennem a boncolásán, nem neki, merthogy én voltam az orvosa. Hát mért ő sír, mért nem én?
ILDIKÓ	(türelmetlenül) Maga egy szörnyeteg, Doktor, egy lelketlen szörnyeteg. Így megríkatni ezt a lányt. Mit mondott, kér egy pohár bort?
DOKTOR	Nahát, nekem volt nehéz napom, fojtogatnak az emlékeim, meg kell írnom a gyerekkori szerelmem halotti bizonyítványát, és a tetejébe még szörnyeteg vagyok.
ILDIKÓ	Megsértődhet. Megsértődhet, igen, akkor is szörnyeteg... Igen, jobb, ha most elmegy.
DOKTOR	No jól van. Vigasztalja meg az unokahúgát a nevemben. Merre van a kalapom? Itt ülök veled szemben, aki a lányom lehettél volna, és én vagyok a szörnyeteg. No jól van. (el)
MÓNI	(visszatér, megáll az ajtóban) Elment?
ILDIKÓ	El. Sose törődj vele. Magánakvaló öregember, félig bolond, és egészen iszákos. Hallod? Rá se ránts!
MÓNI	Csütörtökön lesz a nagymama temetése.
ILDIKÓ	Különben jó orvos. Azon a kisasztalon vizsgált téged gyerekkorodban.
MÓNI	Már mesélted. Nem megyek el a temetésre.
ILDIKÓ	Hogyan? Mit? Te, aki istenítetted a nagyanyádat?
MÓNI	Nem akarok senkivel találkozni. Nagyon hiányzik?
ILDIKÓ	Valamennyiünknek hiányozni fog.
MÓNI	Vajon kiről beszélünk.
ILDIKÓ	Magamhoz veszlek téged és a kislányodat, most, hogy itt nem maradhatsz tovább.
MÓNI	Ez szép tőled.
ILDIKÓ	Dolgozni fogsz.
MÓNI	Úgysem terveztem mást.
ILDIKÓ	Nálam fogsz dolgozni. A Dalt már úgyis ismered. Nem kell örökké szegénynek lenned.
MÓNI	Nekem semmi bajom a szegénységgel, csak mindig legyen pénzem.
ILDIKÓ	És elvárom a megfelelő tiszteletet.
MÓNI	Te, és a Dal összes barátnője megkapjátok a tiszteletet, ami jár.
ILDIKÓ	Tisztázzuk, hogy még egy megjegyzés, és mehetsz, amerre látsz.
MÓNI	Fel is út, le is út?
ILDIKÓ	A te érdekedben.(el)

2.
(ketten az utcán)
BRÜNN	Ha még egyszer ezt mondod, letépem a fejedet. Ez csak hat adag.
LACIKA	Kódolt zárat tettek a méregszekrényre. Az osztályról hozok még, de vége. Holnap éjszakás vagyok, elhozom az osztályról a fájdalomcsillapítót. Tudnád, hogy üvöltenek az öregasszonyok.
BRÜNN	Holnap, kis seggfej, már másképp beszélünk.
LACIKA	A Máriusz igazán várhatna egy napig.
BRÜNN	Ez az én privát ügyem.
LACIKA	Értem. Senkinek semmi köze hozzá.
BRÜNN	Szóval, az én pénzemmel ne játszadozz. Sose fogod ledolgozni a tartozásodat.
LACIKA	Sose tennék ilyet. Csak egy nap haladék. Csak egy utolsó adagra van szükségem, hogy ne éjszaka jöjjön ki rajtam az elvonás.
BRÜNN	Ezt mintha már hallottam volna.
(Szakszerűen megmotozza a fiút, elvesz tőle egy borítékot.)
Így gondoltad?
LACIKA	Meg fogok dögleni, nincs több nálam.
BRÜNN	Szarok bele.
LACIKA	Könyörgök, szükségem van rá. A kurva életbe Holnap kétszer ennyit hozok.
BRÜNN	Szarok bele. Ezt meg, hogy ne felejtsd el, hogy engem nem lehet átverni.
(a fiú lábára lép, és élvezettel ránehezkedik. A fiú ordít)
Szedd össze magad. Hosszú éjszaka áll előtted, kis narkós buzi.
(Lacika nem tud lábra állni)

3.
(a buszmegállóban, ketten, késő este)
ÁRON	Mi bajod?
MÓNI	Semmi, csak egy patkány. Teli van velük a park, a szemétre jönnek.
(Áron titkon a lányt nézi)
MÓNI	Ki vagyok bukva, hogy papnak mész. Anyád akarja, mi, Tóbiás?
ÁRON	Ne hívj így.
MÓNI	Hát hogy hívjalak, ha mindig így hívtalak? Mit nézel?
ÁRON	A szökőkutat. Vörös a neonreklámoktól.
MÓNI	Olyan, mintha vérrel mosnák az eget. (nézik, a fiú lopva a lányt nézi)
ÁRON	Mész valahová?
MÓNI	Mért érdekel?
ÁRON	És hová?
MÓNI	Én sehová, csak haza. Csak megláttam, hogy itt vagy. Most mit nézel?
ÁRON	(zavartan) Valamit akarok kérdezni...
MÓNI	Mi az, te is moziba akarsz hívni?
(csend)
ÁRON	Csak azt akartam kérdezni, mért hívnak téged Ankének?
(csend)
MÓNI	Biztos anyám azt akarta, hogy legyen neki egy osztrák gyereke. Merthogy én Wiener Neustadtban születtem, ahol anyám pincérnő volt, és szolid a vendégkör.
ÁRON	És milyen érzés?
MÓNI	Micsoda?
ÁRON	Wiener Neustadtban születni.
MÓNI	Már nem emlékszem.
ÁRON	Kár.
(csend)
ÁRON	Azt hittem az az anyád, aki nevel.
MÓNI	Anyám panziós Dél-Amerikában.
ÁRON	Nem jön ez a rohadt busz.
MÓNI	Milyen rondán beszélsz ahhoz képest, hogy pap leszel.
ÁRON	Még nem biztos. Mit vakarózol folyton?
MÓNI	Szorít a melltartóm.
ÁRON	(végigméri) Azt te csak szeretnéd.
MÓNI	(dühösen) Hehe. Milyen kis jópofák vagyunk.
ÁRON	Igazából nem a buszra várok. Randevúm van. Ezt akartam mondani.
(csend)
MÓNI	Neked? És ki az?
ÁRON	Magánügy.
MÓNI	Biztos valami hárommellű kripli. Hogy néz ki?
ÁRON	Mi az, kíváncsi vagy?
MÓNI	Nem vagyok kíváncsi. Én csak moziba akartam menni. (dühösen el)
(Molnárné érkezik, tanácstalanul nézelődik)

4.
(ketten a buszmegállóban)
ÁRON	“Érzelmes, kalandvágyó, türelmes, gyengéd, romantikus, nagylelkű és lovagias, biztos anyagi háttérrel?”
MOLNÁRNÉ (egy ötvenes nő)	Kicsoda maga?
ÁRON	(szerényen) Ez vagyok én. Fehér rózsa jelige.
MOLNÁRNÉ	Maga a fehér rózsa? (nem kap levegőt) Ez aljasság.
ÁRON	Nem, ez apróhirdetés.
MOLNÁRNÉ	Azt írta, ötvenhét éves. Hány éves maga?
ÁRON	Testben húsz. Lélekben ötvenhét.
MOLNÁRNÉ	Maga nagyon pimasz, kisfiam. Ez egy ordenáré trükk. Fel is jelenthetném magát.
ÁRON	Mért nem ad nekem egy esélyt?
MOLNÁRNÉ	Neked elmentek otthonról. Kis hülye. (elindul) “Biztos anyagi háttér!” (gúnyosan nevet) Ti azt se tudjátok, hogy kell eltartani egy nőt.
ÁRON	Anyám minden nap főz. Maga is odaköltözhet.
MOLNÁRNÉ 	(visszafordul) Legalább azt mondd meg, mért pont egy buszmegállóban kellett találkozni?
ÁRON	Ez egy ritka járat. Úgyis itt ácsorgok minden nap.
MOLNÁRNÉ	Legszívesebben felpofoználak, édes fiam. (elmegy) Remélem, jól szórakoztál.
ÁRON	(utána kiabál) Az se számít magának, hogy pap akarok lenni?
MOLNÁRNÉ	Melyik egyházban?
ÁRON	Katolikus.
MOLNÁRNÉ	Akkor én mohamedán leszek. (el)
ÁRON	Nők. Csak a külsőségek érdeklik őket.
MÓNI	(előjön) Nem is tudtam, hogy az idősebb nőkre buksz
ÁRON	Csitrik nem érdekelnek. Engem az élet érdekel.

5.
(a gyorsétteremben)
(egy fiú tolókocsiban fennhangon és nehézkesen olvassa Arthur Schnitzler “Tágra zárt szemek”-jét)
LACIKA	“A langyos szél nedves rétek és távoli dombok tavaszi illatát hozta a keskeny utcákba. Most merre? - gondolta Fridolin, mintha nem az lenne a legtermészetesebb, hogy végre hazamenjen és lefeküdjön. De erre nem tudta rászánni magát. Hontalannak és kitaszítottnak érezte magát az alemannokkal való bosszantó találkozása óta. Vagy Marianne vallomása óta?”
Ó, Marianne, a kis ribanc!
“Nem, (véletlenül kettőt lapoz, nehezen találja a fonalat) nem. Már régebb óta. Albertine-nel való esti beszélgetése óta hajtotta őt valami egyre messzebb. Életének megszokott mindennapjaiból egy más, távoli, idegen világba.”
Albertine, te dög.
“Céltalanul kóborolt az éjszakai utcákon, homlokát néha megérintette a lágy tavaszi szellő, végül határozott léptekkel, mintha régen keresett céljából ért volna, bement egy kevésbé előkelő kávéházba... ”
ez biztos kocsma akar lenni
“...kávéházba. Az egyik sarokban három úr kártyázott.”
(Móni érkezik, kötényt köt)
MÓNI	Mit kérsz?
LACIKA	Ez a kedvenc könyvem. Most találtam a röntgenben.
MÓNI	És kimutatták, hogy nincs agyad?
LACIKA	A lábammal voltam ott.
MÓNI	Szóval mit kérsz?
LACIKA	Asszem, semmit.
MÓNI	Olyan nincs.
LACIKA	Akkor még gondolkodom a dolgon. Beszélnem kell egy pofával, aki ott áll, de nem akarom letámadni.
MÓNI	Hát csak gondolkodjál. Négyféle burgerunk van.
LACIKA	Nem emlékszel rám? Az Áron barátja vagyok.
MÓNI	Szarok bele, ki kinek a barátja.
LACIKA	Beszéltünk telefonon. Illetve egyszer már hívtalak, de...
MÓNI	Akár hívtál, akár nem, akkor is négyféle burgerunk van, nem számítva a menüket. (el)
LACIKA	Most okosabb lettem.
DAL	(odajön) Már egy ideje nézel engem. Nem igazán szeretem, ha valaki néz engem. Nem érzem úgy, hogy valami látványosság volnék. Vagy te úgy érzed, hogy én valami látványosság vagyok?
LACIKA	Nem, uram. Bocsánat, uram.
DAL	Akkor mit nézel, kis seggfej? Nincs jobb dolgod?
LACIKA	Beszélni szerettem volna magával, csak nem akartam zavarni. Azt hallottam, hogy ön használt járművekkel kereskedik, uram, és el szeretnék adni önnek valamit.
DAL	Használt járművekkel? És, ha igen?
LACIKA	Eladnám ezt a tolókocsit. Ezért akartam önnel beszélni. Remek darab. Most mostam le.
(csend)
DAL	Te szívatsz engem, emberke? Jól hallak?
LACIKA	Ez nagyon megy! Lejtőn lefelé a múltkor felírt a rendőr. (fel-alá gurul) Előre-hátra. Fék van rajta...
DAL	Még az is lehet, hogy foglalkozom járművekkel, de motoros járművekkel. Tudsz követni?
LACIKA	Ez motoros jármű. Csak a fék beragadt... (felpattan a tolókocsiból, és megigazítja, majd Dalhoz sétál) Egyszerűen elsőosztályú masina! Olyan szép, mint egy álom.
DAL	(hitetlenkedve) Apám, ez nem igaz. Nézzétek ezt! Hát ilyen nincs! Ha egy ponttal alacsonyabb lenne az IQ-ja, már növény lenne. (visszamegy biliárdozni)
LACIKA	Most mi van? Van fogalma, milyen nehéz egy ilyet kihozni a kórházból?

6.
(ketten az utcán)
ÁRON	Magáé ott az a Fiat, bocs?
BRÜNN	Mi közöd hozzá?
ÁRON	Van egy eladó rádióm, pont menne bele.
BRÜNN	Van rádióm.
ÁRON	Már nem azért, de most is láttam, hogy őgyelgett itt valami gyanús tag a kocsi körül. Nekem már mindjárt rögtön gyanús volt. Az ember nem vigyáz egy kicsit, aztán csak a baj van, szentség a boltba. És ha már ki is vette? Milyen okos lesz, hogy van egy otthon a spájzban. Áldani fog érte.
BRÜNN	Tünés.
ÁRON	Feléért odaadom, mint a boltban.
BRÜNN	Azt mondtam, tűnés. A füleden ülsz?
(egyedül)
ÁRON	Szentség a boltba. Ha nem, akkor nem. Van egy rádióm.
(egyedül)
BRÜNN	(tajtékozva vissza) Anyád! És még a zárat is kihúzta! Szemét kis tolvaj. A kurva életbe, és mit csinálnak ilyenkor a zsaruk? Kávézgatnak, vagy mi? Mit csinálnak ilyenkor?

7.
(ketten a étteremben)
DOKTOR	Visszajöttem, hogy bocsánatot kérjek a nagynénédtől. Vagy, hogy ő bocsánatot kérjen tőlem. Már nem emlékszem...
MÓNI	Intézi az üzleti ügyeit.
DOKTOR	Meleg van itt. (tanácstalanul nézegeti az üvegeket)
MÓNI	Jó, hogy eljött. Fogja meg a pulzusomat. Nem úgy találja, hogy nincs is?
DOKTOR	Butaság.
MÓNI	Bármit mondok magának : butaság. Így nem lehet beszélgetni. Csak mert a lánya lehetnék.
DOKTOR	Az unokám lehetnél.
MÓNI	Mondja, doktor, van értelme annak, hogy élünk? Kér egy teát?
DOKTOR	Teát nem kérek, köszönöm, és van értelme annak, hogy élünk.
MÓNI	Kint tűz a nap, szinte nyár van, de ettől csak még szomorúbb vagyok.
DOKTOR	Szeszély. Mit lehet itt kérni?
MÓNI	Négyféle burgerünk van. Sima, de luxe, extra de luxe, light, márhogy sima light, és light de luxe. És a sima light. Ja, ezt már mondtam. És van a teljesen sima.
DOKTOR	(tanácstalanul) Ez öt.
MÓNI	Igazából négy.
DOKTOR	(tanácstalanul) És mi a különbség?
MÓNI	A paradicsom.
DOKTOR	Értem. Márhogy van, amelyikbe nincs.
MÓNI	Így kéne. De én mindegyikbe teszek.
DOKTOR	(zavartan) És akkor mi a különbség?
MÓNI	(gondolkozik) Semmi.
DOKTOR	Azt hiszem, nem kérek semmit sem.
(csend)
Azért is jöttem, hogy elkérjem a nagy karosszéket.
MÓNI	Megfigyeltem, hogy maga az üres székkel beszélget.
(csend)
DOKTOR	Abban a székben ült harminc évig a nagyanyád. Negyven éve meg kellett volna kérnem a kezét.
MÓNI	Én húsz éves vagyok. Ezek szerint a születésem előtt már tíz éve ott ült.
DOKTOR	Hogy van a kislányod?
MÓNI	A Ildikó vigyáz rá. Mindig vele akar lenni.
DOKTOR	Szegény gyerek.
MÓNI	Rólam beszél?
DOKTOR	Bár egy kis bor még a teát is feljavítja... A borivás fele olyan káros, mint a szerelem.
MÓNI	Itt nem történik semmi.
DOKTOR	Ma egy régi szilveszterről álmodtam, mikor a nagyanyád teraszán hömpölygött a nép. Egész nap olyan elgyötört voltam... Fázom, mintha a föld gyomrában lennénk. Már el kellett volna mennem. Későre jár.

8.
(az étteremben, ketten)
ÁRON	Bocsánat. Ideülhetek?
ILDIKÓ	Muszáj?
ÁRON	Csak valamit szeretnék kérdezni.
ILDIKÓ	Tessék.
ÁRON	Semmi... csak, hogy mit olvasol?
ILDIKÓ	Mért érdekel?
ÁRON	Csak olyan érdekesnek tűnik.
ILDIKÓ	Azt olvasom, hogy itt játszanak a budapesti filharmonikusok, ha ennyire érdekel.
ÁRON	Itt játszanak?
ILDIKÓ	Na, mit szólsz? Itt.
ÁRON	Nem érdekes. Simán kikapnak a mieinktől.
ILDIKÓ	Még valami?
ÁRON	(pofátlanul) Csak azt akartam megkérdezni, ráérsz-e ma este?
(csend)
ILDIKÓ	Na, kopj le, jó? A te érdekedben.
ÁRON	Szóval téged nem érdekelnek a férfiak?
ILDIKÓ	Te nagyon hülye.
ÁRON	Ne higgy a látszatnak.
ILDIKÓ	Így van. Én nem is hiszek a látszatnak. Én a szememnek hiszek. Tűnés.
ÁRON	(pofátlanul) És, ha nem megyek?
(Ildikó az üzlet belsejébe, el)
MÓNI	(jön) Mi van, pofára esés?
ÁRON	Semmi, leszbikus.
MÓNI	Nem tudod, kit szalasztottál el. De jobb is, ha nem tudod.
ÁRON	Nincs jó hetem. Van egy cigid?
MÓNI	Iskola?
ÁRON	Le van szarva. Tegnap kellett volna vizsgázni.
MÓNI	Hát hogy lehet valaki ilyen debil, hogy húszévesen jár elsőbe?
ÁRON	Bocs. Másodikba. És estibe. Bocs. (rágyújt)
MÓNI	(megrovóan) Ez egy nemdohányzó étterem. (neheztelve rágyújt)
(dohányoznak)
MÓNI	És, hogy sikerült?
ÁRON	A vizsga? Hát nem túl jól.
MÓNI	Mit kérdeztek?
ÁRON	Á, hagyd. Róma bukása.
MÓNI	És?
ÁRON	(tűnődve) Én nem is tudtam, hogy Róma elbukott. (majd) Honnan jössz?
MÓNI	Aerobic. Mindjárt le kell váltanom a másik lányt.
ÁRON	De hülye vagy. Minden ember meghülyül, aki ugrándozik. Agyrázkódás. Ismert dolog.
MÓNI	Neked ugrándozni se kellett hozzá. (csend) És szerintem mindenkinek kellene sportolni. De legalább kevesebbszer betépni.
ÁRON	Aerobic, az nem sport.
MÓNI	Te egy perc után kifeküdnél.
ÁRON	Gondolod.
MÓNI	Nálad még én is erősebb vagyok. (titokzatosan) És én nem csak aerobicra fogok járni. Igazoltan sportolni fogok. Már be van fizetve. Talán még versenyezni is fogok.
(Csend. Csalódottan)
Meg se kérded, hol?
ÁRON	(tűnődve) Nem tudom. Paraolimpia?
MÓNI	Pofán vágjalak? Mért nem inkább a hülye haverodat szórakoztatod? Szerencséd, hogy el kell mennem valahova.
ÁRON	Mért? Van, aki bukik a fogyatékos csajokra. Van, aki direkt nyomul náluk.
MÓNI	Most, hogy mondod, téged el tudlak képzelni.
ÁRON	Én? Mért? Sose hajtottam rád. De az Lacikának bejönnél. Múltkor a Macdonaldsben, mikor bejöttek az ilyenek, az Lacika direkt beindult rájuk. Komolyan, alig lehetett leállítani. Te is nagyon bejönnél neki.
MÓNI	(sejtelmesen) Bokszolni fogok. És, ha már jól megy, lerúgom a fejed.
ÁRON	Az nem boksz.
MÓNI	De, a thai boksz. Lerúgom a fejed, és gyakorlom vele a kapuralövést.
(takarítani kezdi az asztalokat)
ÁRON	Hát mondom, hogy nem a thai boksz. Bocs.

9.
(étterem)
(egy asztalnál, evés közben és után)
ILDIKÓ	Igen, értem. Ez nagyon érdekes. És igazából mivel foglalkozol a cégnél?
BRÜNN	Problémákat oldok meg. Problémák, ugye, mindig adódnak, olyankor jövök én, és megoldom őket.
ILDIKÓ	Ez nagyon izgalmasan hangzik. És általában milyen természetű problémák adódnak?
BRÜNN	Hol ilyen, hol olyan. Itt mindenhez érteni kell.
DAL	Bár tegyük hozzá, hogy a Brünn mindent egyforma módon old meg.
BRÜNN	Minden jó, ha a vége jó.
DAL	Te azt el se tudnád képzelni, hogy a Brünn még főiskolára is járt.
ILDIKÓ	Ne mondd. És milyen szakos voltál?
DAL	Erőszakos.
BRÜNN	Emlékeznék rá, ha főiskolára jártam volna.
ILDIKÓ	A családod biztos büszke rá, hogy főiskolára jártál.
DAL	Neki nincs családja.
ILDIKÓ	Akkor a barátnőd.
DAL	A Brünnek nincs barátnője, hetente háromszor egy lengyel özvegyhez jár, aki tíz évvel idősebb nála, és akit mamának szólít.
(csend)
BRÜNN	Hagyd már abba ezt az Istenverte dudorászást. (a pulthoz megy)
ILDIKÓ	Áron, hozz még kávét.
ÁRON	Itt vagyok. Mit hozzak?
ILDIKÓ	Kávét.
ÁRON	Ennyi erővel te is hozhattál volna.
DAL	Hogy mondtad ezt?
ÁRON	Azt mondtam neki, hogy ennyi erővel hozhatott volna ő is. De hozok szívesen, nem gond.
DAL	Nem gond?
ÁRON	Nem, semmi gond. Csak azért mondtam, mert van elég dolgom.
DAL	Bocsáss meg, hogy beleszólok a dolgodba, de nem gondolkodtál el még soha azon, mekkora alpári büdös paraszt vagy, aki be mer szólni a főnöknőjének, kis buzi?
ILDIKÓ	Hagyd ezt, igazán, ne...
DAL	Várj, várj. Semmi gond, nincs gond, igaz? Mert, ha gond van, jön Brünn, és megoldja. De a Brünnel az a gond, hogy ő a problémákat csak egyféleképpen tudja megoldani. De itt nincs gond, csak beszélgetünk, én, meg a fiatalember. Tisztázunk egy félreértést.
ÁRON	Bocsánatot kérek.
DAL	(egyre jobban dühbe lovalja magát) Várjunk. Ez nem ilyen egyszerű. Mert hogy ő az étterem vezetője, így van? Te pedig itt egy alkalmazott vagy, kis barátom, igaz? Vagy rosszul tudom? Pénzt kapsz azért, ha szólnak, ha kell valami, te megcsinálod.
ILDIKÓ	Hagyd ezt...
ÁRON	Bocsánat. Bocsánatot kérek tőled, Ildikó.
ILDIKÓ	El van felejtve.
DAL	Nem. Ennek a végére kell járni...
ILDIKÓ	Nem, nem, el van felejtve.
BRÜNN	(vissza) Nagyon szépek, és kultúráltak errefelé a retyók. Na. Mi a téma?
DAL	Bemutatom neked Áront. Meg aztán a retyókat is nyilván ő takarítja, mindjárt gratulálhatsz is neki. Hát ez meg hova lett?
ILDIKÓ	(Áronnak, kettesben) Menjél vissza, mindjárt leszállnak rólad. De nem szeretik, ha csak így elmész. Na gyere. Bemutatlak a Brünnek. Az az öltönyös.
ÁRON	A jó kurva életbe.
ILDIKÓ	Tessék?
ÁRON	Bassza meg.
ILDIKÓ	Hogyan?
ÁRON	Ó, ez nem igaz! Nem lehet igaz! Ó, ne!
ILDIKÓ	Ismered?
ÁRON	Ó, nem, nem! Csak ezt ne!
ILDIKÓ	Mi van veled?
(Brünn odanéz)
(Áron a kötényével őrült elmélyültséggel elkezd felmosni.)
ILDIKÓ	Hát ő az Áron.
ÁRON	(nem néz fel) Jónapot, uram, Isten hozta nálunk.
ILDIKÓ	Áron papnak tanul. Egyszer még büszkék leszünk rá.
BRÜNN	Jó napot. (kezet nyújt, a kézfogás sutára sikeredik, mert Áron nem néz fel.) Jól érzed magad?
ÁRON	Megvagyok.
BRÜNN	Mindig ilyen szorgalmas vagy?
ÁRON	Persze, hogyne. Nem is lehet másként, ha a vendégek ilyen mocskosak, elszórják az agyukat is, szentség a boltba.
(csend)
BRÜNN	Hogy mondtad?
ÁRON	Hogy piszkosak a népek.
BRÜNN	De az előbb valahogy másképp mondtad.
ÁRON	(feláll) Már nem emlékszem.
BRÜNN	(fakó hangon) Megvagy, kis rohadék.
(Áron leverve a tálcákat, felborítva az asztalokat menekül.)
BRÜNN	(Eredménytelenül visszatér. Szopogatja a levert ujját) Van itt valami ragtapasz? (Dalnak) Megőrülök ettől a kurva dúdolástól.

10.
(a gyorsétteremben ketten, majd hárman)
MÓNI	Ideges vagy?
DAL	Nem, dehogy.
MÓNI	Ideges vagy.
DAL	Van egy kis gondom
MÓNI	Anyagi?
DAL	Nem.
MÓNI	Az Ildikó?
DAL	Minden rendben.
MÓNI	Rájött, hogy együtt voltunk?
DAL	Kizárt.
MÓNI	Rájött, hogy azóta is találkozunk?
DAL	Tulajdonképpen nem vagyok normális, hogy itt beszélek veled. Ma találkozol még vele?
MÓNI	Igen.
DAL	Csak annyit mondjál neki, a kérdésére az a válaszom, hogy igen.
MÓNI	Mért nem hívod fel?
DAL	Ez az én dolgom. Tehát akkor?
MÓNI	Tiszta sor, a válasz igen.
DAL	Ügyes vagy.
MÓNI	És mire igen?
DAL	Megkérdezte, hogy elveszem-e. És én válaszolok neki.
(csend)
MÓNI	És ezt mért nekem kell elmondanom neki?
DAL	Szedd össze magad. Csak arra kértelek, mondd neki azt hogy igen.
MÓNI	Vagy talán inkább arra kértél, hogy ne mondjam meg neki? Mit énekelsz?
(csókolóznak, az ajtóban megjelenik Brünn, és gondterhelten nézi őket)
DAL	Csak dúdolok.
BRÜNN	(Elgondolkozva eszi a pizzát. Felszisszen, ahogy a fájós ujjához ér)
(Ők nem veszik észre)

11.
(orvosi rendelő, ketten)
DOKTOR	(előrejön, és kezet mos) Tegyük fel, hogy valahol egyebütt élünk. Teszem azt: Dél-Amerikában. Egész mások az erkölcsök, egész más a módi.
MÓNI (hangja)	Dél-Amerikában sincsenek szentek.
DOKTOR	Jó, hát hagyjuk Dél-Amerikát. Tegyük fel, hogy a kisasszony szerelmes lesz.
MÓNI	(előrejön, öltözik) Tegyük fel.
DOKTOR	És a szerelem meghozza a maga gyümölcsét. Tegyük fel, hogy a szerelem tárgya gazdag, az autója díjat nyert, a háza díjat nyert, a lakberendezése díjat nyert, ilyen módon a szerelem is az egekbe szökik, méghozzá a legspontánabb módon.
MÓNI	Szóval megint terhes vagyok.
DOKTOR	Úgy is mondhatjuk.
MÓNI	A francba.
DOKTOR	A francba mit?
MÓNI	A francba a szerelem gyümölcsét.
DOKTOR	Már mért a francba?
MÓNI	Csak nem szülök még egy gyereket a nagynéném nyakába?
DOKTOR	És a díjnyertes ház?
MÓNI	Ugyan! Felszolgál a pályaudvari pubban. Nem díjnyertes semmiben, csak nyíldobálásban.
DOKTOR	Akkor összekevertem a múltkorival.
MÓNI	Sajnos, én is összekevertem őket. Könnyen ment, mindkettő szemétláda.
DOKTOR	Szomorúan hallom. Különös tekintettel a díjnyertes háztulajdonosra. Az ápolt zöld gyepen az ember szíve is másképp fáj.
MÓNI	Szóval terhes vagyok. Minden, ami történt velem eddig, minden, amiről azt hittem, hogy csodálatos és megismételhetetlen, és csak velem eshet meg, az férfiakkal kapcsolatos, és egy sincs, amelyikre utálkozás nélkül tudnék visszaemlékezni. (sóhajt) Tud kölcsön adni, doktor?
DOKTOR	Kölcsön? Attól függ, mennyit, és mire?
MÓNI	Hát mire?
DOKTOR	Arra nem adok. És különben se

12.
(egy patikában)
(csörög egy mobiltelefon)
MOLNÁRNÉ (a patikus)	(Brünnek, aki éppen kérne) Bocs. (a telefonba) Igen? Adjon el, az Isten áldja meg, adjon el! Mindent adjon el! Ne szarakodjon!
BRÜNN	Én csak...
MOLNÁRNÉ	Pillanat! (a telefonba) Ezt csak most mondja? Maga nem normális... Mindent azonnal adjon el! Hogy lehet egy ember ennyire impotens? (Brünnek) Most mondja, milyen seggfejek vannak! (a telefonba) Hülye seggfej! Adjon el! Adjon el!
BRÜNN	Az ujjam... hát igen. Ráborult egy asztal.
MOLNÁRNÉ	Mondja, normális maga? Kit érdekel a maga hülye ujja, mikor zuhannak a részvényeim.
BRÜNN	(elveszti a türelmét, rövidcsövű puskát kap elő) A kurva életbe, mindenki hassal a padlóra! Gyerünk, mozgás!
MOLNÁRNÉ	Jézusmária, vigye a pénzt. A méregszekrény kombinációja a fiókban...
BRÜNN	Pofa be! Ide az összes ragtapaszt ebben a kurva boltban!

13.
(ketten az utcán)
LACIKA	Jobb lenne, ha meggondolnád.
MÓNI	Ne aggódj. Egy alkalomtól még nem fogok visszaszokni.
LACIKA	Egyszer én is voltam így. Mikor leálltam, aztán visszaálltam. Olyan lesz, mint életed legnagyobb orgazmusa.
MÓNI	Arra ne is gondolj.
LACIKA	Az Áron mondta, hogy egy időben mindenkivel lefeküdtél, aki az utadba került. Igaz, hogy mindenkivel lefeküdtél?
MÓNI	Nem feküdtem le mindenkivel.
LACIKA	Mért feküdtél le mindenkivel?
MÓNI	Azért, hogy bebizonyítsam valakinek, hogy ott szarom le, ahol van... Nagyon szerelmes voltam egy fiúba, aki ott hagyott a francba. (felszív egy adag port, könnyezni kezd a szeme)
(csend)
LACIKA	Na milyen?
MÓNI	(sápadt) Mi a szart adtál nekem?
LACIKA	Ez király, ez az anyag! A kórházban nyúltam le.
MÓNI	(nincs jól) Másképp képzeltem életem legnagyobb orgazmusát.

14.
(a nő napszemüvegeket próbál egy utcai állványról)
(ketten)
DAL	Meg most az üzlet se megy olyan jól. Időre van szükségem.
(csend)
Idő kell, hogy összeszedjem magam.
ILDIKÓ	Ennyire elvette az eszed?
DAL	Nem is értem, mit beszélsz össze...
ILDIKÓ	Nem szeret téged. Fogalmad sincs, milyen kislány még... Ő bárkivel elmegy...
DAL	Kedvelem, semmi több.
ILDIKÓ	Nem szeret ő senkit. Még saját magát se szereti. Gyűlöl élni.
DAL	Valamit nagyon félreértettél.
ILDIKÓ	Mindig tudtam, hogy egyszer ezzel állsz elő. Tényleg ezt szeretnéd, ugye?
DAL	Dehát én téged szeretlek.
ILDIKÓ	Már nem szeretsz.
DAL	Hát kit szeretnék?
ILDIKÓ	Már nem szeretsz. Én vagyok a hibás. Este összecsomagolok neked.
(Dal sápadtan el)
ILDIKÓ	(egyedül) Gyáva, gyáva szemét. (Szétdönti a szemüvegállványt.)

15.
(egy kapu előtt, hárman)
ILDIKÓ	Igazán felesleges tovább kísérnetek. Nagyon kedves tőled, hogy idáig eljöttél, kedves hogyishívnak...
ÁRON	Ez veszélyes környék.
ILDIKÓ	Tényleg az. Például a múltkor is csak egy nappal később vitték el a szemetet. Újabban a járdát se söprik, csak hetente egyszer. Még a végén elcsúszom, például.
LACIKA	(végre beszédtémája támad) Mikor az ember meg akar kapaszkodni a falban.
ILDIKÓ	Én nem szoktam megkapaszkodni a falban.
LACIKA	(megsértődik) Mért, én el tudom képzelni.
ÁRON	(Lacikának súg) Te kint maradsz.
LACIKA	Te nem tudod, mit csinálsz. Derékig a betonban fogsz felébredni.
ÁRON	(súg) Kopj le!
(egy lépcsőházban, ketten)
ILDIKÓ	Hát akkor... (nyitja az ajtaját. Majdnem behívja a fiút, aztán meggondolja magát)
ÁRON	(beles) Milyen érdekes padlószőnyeg! Rendkívül ritka minta. (igyekszik beljebb kerülni)
ILDIKÓ	Talán majd egy más alkalommal tanulmányozod.
ÁRON	Ami azt illeti, most éppen ráérek. Én padlószőnyeg szakra jártam az egyetemen.
(Ildikó becsukja az ajtót az orra előtt)
(Áron kinéz a kapun: Lacika ott áll, és vár.)
(egyedül)
ÁRON	(jó hangosan, a kapu felé, hogy a másik fiú hallja) Nem, Ildikó, nem, szó se lehet róla. Tudom, hogy ez most nehéz neked. De érts meg engem is, nem mehetek be. Nagyon szimpatikus vagy, de későn van, és... Maradjunk barátok, hidd el, jobb lesz így. Ne őrülj meg. Nem, ne, kérlek, ezt ne...!
(Ildikó kinéz az ajtón, és döbbenten néz a fiúra)

16.
(egy bankautomatánál)
MÓNI	Bocsánat.
BRÜNN	(az ujját ragasztja) Már mért?
MÓNI	Ráléptem a lábára.
BRÜNN	Oda se neki. Mindannyian emberek vagyunk, különösen így estefelé.
MÓNI	Hát a fene tudja.
(csend)
BRÜNN	Micsoda szerencséd van neked velem. Milyen kellemetlen ilyen szélben sorban állni, de nem annak, aki mögött állnak. Másnak kellemetlen ilyen szélben sorba állni, de nem annak, aki előttem áll.
MÓNI	Mióta tegeződünk?
BRÜNN	Bocsánat, igaz. Micsoda szerencséje, hogy előttem áll sorba. Másnak kellemetlen sorban állni, de milyen kellemetlen, de nem annak, aki mögött állnak. Másnak kellemetlen. (csend) Lehet, hogy esni is fog. (csend) Szórakozni megy a barátnőivel?
MÓNI	Már hogyhogy?
BRÜNN	Arra vesz ki pénzt.
MÓNI	Korántsem, maga seggfej. Terhes vagyok, az abortuszra veszek ki, ha lesz elég. Most már jól tájékozott.
BRÜNN	Hoppá.
MÓNI	Bizony hoppá.
BRÜNN	Nincs szerencsém a nőkkel mostanában.
MÓNI	Hát nekem meg a férfiakkal.
BRÜNN	Szóval terhes.
MÓNI	Mi az, mit akar még?
BRÜNN	Várjon meg, ne siessen. Hadd hívjam fel később, ha már... elrendezte az ügyeit.
MÓNI	Nálad elmentek kirándulni.
BRÜNN	(pofátlanul) Nem, itthon vannak. Csakhogy az első pillanattól tetszel. Azért léptem a lábad alá.
MÓNI	Hát ez nem normális!
BRÜNN	Az Ildikó étterméből ismerjük egymást különben.
MÓNI	(flegmán) Örvendek. (sört akar venni egy automatából) Nagy szar az egész. Van pénzed?
BRÜNN	Még azt is tudom, hogy te az Ildikó rokona vagy.
MÓNI	(mint fenn) Távoli.
BRÜNN	(próbálja kinyitni hátul) Soknak lejárt a szavatossága.
MÓNI	Ki a szart érdekel, mi van a szavatossággal, csak hideg legyen.
BRÜNN	Nem úgy van az. Fő az egészség. (tanácstalanul próbálkozik)
MÓNI	Segítsek?
BRÜNN	Menni fog...
(Móni segítőkészen belerúg a gépbe, az összes doboz a guggoló férfire dől)
MÓNI	(félénken) Alighanem... kijöttek a sörök.
BRÜNN	(tompán) Igen.
MÓNI	(zavarában) És... találtál olyat, amelyik még szavatos?
BRÜNN	(tompán) Nem.
MÓNI	(hirtelen) Várj! (óvatosan leemel egy dobozt a többiről) Egyet elvettem. (próbálja oldani a helyzetet) Te is kérsz egyet?
BRÜNN	Először is: utálom a sört, sose iszom. Másodszor: ma már hármat ittam. (dühödten el)
MÓNI	(utána kiált) Most haragszol?

17.
(ketten, az utcán)
LACIKA	Nem is tudtam, hogy szereted a sört. Biztos az Áron szoktatott rá.
MÓNI	Mondd, Lacika, szerinted magamtól nem szerethetek valamit?
LACIKA	Szóval van egy eladó kocsid?
MÓNI	Ezért hívtalak.
LACIKA	Azért ezt tisztázzuk. Szerintem ez nem a te kocsid, csak te adod el.
MÓNI	Ha már én adom el, akkor az enyém is, nem gondolod? Hol marad már?
LACIKA	Kicsoda?
MÓNI	Az Áron. Elhívtam őt is.
LACIKA	Az Áront? Megbuggyantál?
MÓNI	Ő mondta, hogy te kocsikat veszel. Illetve, hogy ti.
LACIKA	Kár volt, kár, nagy hiba.
MÓNI	Mért, ő nincs benne?
LACIKA	Benne van. De én vagyok az agy.
MÓNI	Előleget hoztál?
LACIKA	Ne aggódj. És ha nem veszem meg?
MÓNI	Meg fogod venni. Tetszeni fog.
LACIKA	Nagyon el voltatok merülve a múltkor.
MÓNI	Az Áronnal? Á, csak moziba hívott.
LACIKA	És, elmentél?
MÓNI	Eszembe se volt.
LACIKA	Akkor se tudná, mit kezdjen egy nővel, ha használati utasítást kapna hozzá.
MÓNI	Ezt csak azért mondod, mert a nyáron nem mentem el veled, mikor a strandra hívtál.
LACIKA	Aztán is hívtalak volna, de nem vette fel senki.
MÓNI	Írországban voltunk.
LACIKA	Azért még nem kell kivándorolni, elég, ha annyit mondasz, hogy nem.
MÓNI	Te nagyon kitartó vagy.
LACIKA	Tényleg? Ezt úgy érted, hogy kellemetlenül nyomulok nálad?
MÓNI	Hát, ha választékosan akarnám magam kifejezni, akkor ezt mondanám.
LACIKA	(lehajtja a fejét) Szégyellem magam. Nem merek a szemedbe nézni.
MÓNI	Légy szíves, inkább nézz a szemembe. Mert most a mellemet nézed.
LACIKA	(látványosan félreérti) Ó, bocsánat, eddig észre sem vettem. Hát, gratulálok, nem is tudtam.
MÓNI	Ez most humor volt? (eldobja sörösdobozt) Na gyerünk, megmutatom.
LACIKA	Márhogy mit?
MÓNI	Márhogy a kocsit. Kettőt kell menni metróval.
LACIKA	Mondtam, hogy várni kell.
MÓNI	Az Áron majd megnézi máskor. Nem tudom tovább elviselni a szövegedet, úgyhogy menjünk.
LACIKA	Azt mondtam már, hogy el is kell vinned egy garázsba?
MÓNI	Én nem ülök bele többet.
LACIKA	Akkor gáz van. Mert nekem lejárt a jogsim.
MÓNI	Ez már a te gondod. Különben nem értelek. Ha már lopott kocsit vezetsz, nem mindegy, hogy van jogsid, vagy nincs?
LACIKA	Őszintén szólva sose volt jogsim.
MÓNI	Ez már a te gondod. Na, most érdekel?
LACIKA	Mondtam már, nem? De előbb el kell vinned a garázsba a bolt mögé. Ha odahozod, meglátjuk.
MÓNI	És, ha nem?
LACIKA	Ez viszont már a te gondod.
MÓNI	Hol a francban van már ez a hülye? Különben is haza kell mennem, megetetni a gyereket.
LACIKA	Neked gyereked van? Engem imádnak a gyerekek. Egyszerűen imádnak, meg vannak értem bolondulva. És bármilyen műfajban verhetetlen vagyok, Mikulás, hótündér, egyszerűen felülmúlhatatlan vagyok. Hótündérben például. Halloween, rénszarvas... a Mikulást mondtam már?
MÓNI	Fogadjunk, hogy nincs is nálad együtt a pénz. (feláll) Ha majd lesz pénzed, hívj fel.
LACIKA	Én kártyával szoktam fizetni.
MÓNI	Tudod mit? Tehetsz nekem egy szívességet. (el)
LACIKA	(utána kiabál) Bármikor! Benne vagyok a telefonkönyvben.

18.
(ketten, ugyanott)
ÁRON	(jön) Mi az, elment?
LACIKA	Hát, igen. Mit csináljunk, mikor mondtam neki, hogy jössz, tiszta ideg lett, és elment. Ember nem tudta visszatartani. Este felhívom. Holnap megnézem a kocsiját, holnap is nap van.
ÁRON	Mondanék én neked valamit. Kopj le erről a csajról, Lacika.
LACIKA	Mit akarsz, öreg? Mit? Mit jár a pofád? Láthattad, jó vagyok nála.
ÁRON	Nekem kell.
LACIKA	Magánügy. Sose kettyinted meg. Érted? Sose.
ÁRON	Figyelj, nem ingyen akarom. Én már egy éve hajtok rá. (körülnéz) Tízezer kápé, ha eltűnsz az életéből.
(csend)
LACIKA	Mégis, hogy gondolod?
ÁRON	Csak, ahogy mondom.
LACIKA	Plusz áfa?
ÁRON	Plusz áfa.
LACIKA	Számlát kérsz?
ÁRON	(döbbenten) Hülye vagy? Persze, hogy kérek számlát. Mégis, mit mondok az apámnak? Hogy nem kértem számlát? Felhívom a könyvelőmet, hogy lehet elszámolni. Szerinted? (tárcsáz a telefonján) Nem baj, felhívom este, biztos kiagyal valamit. Kis barát, nekem olyan könyvelőm van, hogy az adóhivatalban delírium tremenst kapnak az adóbevallásomtól. Sírnál, ha elolvasnád. Majd kölcsönadom. Sírni fogsz.

19.
(ketten)
ILDIKÓ	(mereven figyeli a lányt) A gyerek sír.
MÓNI	Nem tudok vele mit csinálni.
ILDIKÓ	Menj be hozzá, Móni.
MÓNI	Engem Ankének hívnak.
ILDIKÓ	Ez szegény nagyanyád bolondériája volt. A neved: Móni.
MÓNI	Megkeresem őt.
ILDIKÓ	Itt van a szomszéd szobában.
MÓNI	Az anyámról beszélek.
ILDIKÓ	(sóhajt) Erről már beszéltünk.
MÓNI	Kolumbiában él.
(csend)
MÓNI	Vagy Venezuelában. Ott van panziója tizenöt éve.
(csend)
ILDIKÓ	Móni... Ő valószínűleg már nem is él.
MÓNI	Ez nem igaz. Mikor gyerek voltam, felhívott minden karácsonykor.
ILDIKÓ	Egy barátnőm volt, akit megkértem erre. Marhaság volt.
MÓNI	Mind hazudtok nekem. Meg fogom keresni. Odamegyek, és megkeresem.
ILDIKÓ	És pénzt is tőlem akarsz kérni?
MÓNI	Van pénzem.
ILDIKÓ	Ne hazudj, egy vasad sincs.
MÓNI	Hazudni? Azt te szoktál. És most mért nézel így? Mondjad, ha akarsz valamit.
ILDIKÓ	Semmi. Csak néztelek.

20.
(Várakozás az üzlet előtt, a fiúk egy-egy nagy táskán ülnek.)
(A két fiú elmélyülten és hosszan sakkozik, sűrűn lépnek a bábukkal.)
ÁRON	Már unom, hogy mindenki bámul.
LACIKA	Mondtam már. Mindjárt jön.
ÁRON	Na, lépsz?
LACIKA	(Elszántan gondolkozik) Várjál, koncentrálok. Ne aggódjál. (felnéz) Mit is mondtál, melyikkel vagyok én?
ÁRON	A feketével.
LACIKA	Engemet lehangol, hogy a feketével vagyok.
ÁRON	Apád? Még mindig Németországban dolgozik?
LACIKA	Mért érdekel? Ennek meg nincsen feje. Te rágod ezeket?
ÁRON	Már vagy hét-nyolc éve elment, mi? Vagy van az tíz is? Szegény mutterod. Sose jön vissza.
LACIKA	Foglalkozzál te a te mutteroddal. Értve vagyok? És csak öt éve.
ÁRON	Hé! Tedd vissza! Tedd csak szépen vissza.
LACIKA	Csak nem gondolod, hogy csalok? Csak leesett. Éppen vissza akartam rakni. Csak nem gondolod, hogy én csalok? Én? Ezzel a fejjel?
ÁRON	Dugulj el.
LACIKA	Én ilyen emberrel nem is tudom, hogy mért állok szóba, aki eszi a bábukat.
ÁRON	Nyugodjál le. Koncentráljál. Vészhelyzetben vagy.
LACIKA	Csak kényelmetlen a rádiókon ülni.
ÁRON	Csak nyavalyogsz. Alattam a hűtőrácsok vannak, és kockás tőlük a seggem.
LACIKA	Ez meg már sose jön? Rá fogok kövülni a rádiókra.
ÁRON	És mit csinál apád öt éve Németországban?
LACIKA	Építkezésen dolgozik.
ÁRON	És mit csinál öt éve egy építkezésen?
LACIKA	Betonvasat szerel.
ÁRON	Én megőrülnék, ha öt évig betonvasat szerelnék egy építkezésen.
LACIKA	Jobb is, ha nem jön haza. Mindig agyonvert gyerekkoromban.
ÁRON	Mit vagy vele úgy oda?
LACIKA	Hát ne jöjjön a szemem elé.
ÁRON	De oda vagy. Én megértem. Csak rád nézett, és elkeseredésében agyonvert. Én se tennék mást. Dehát hallgattál a jó szóra? Fogott rajtad a nevelés? Egy percig nem néz rád, te pedig, szarházi, kocsit lopsz.
LACIKA	Ezt te mondod?
ÁRON	Hiába. A lányokból kis kurvák lesznek, a te fajtádból meg piti bűnöző.
LACIKA	Ezt te mondod? De most komolyan?
ÁRON	Sakk.
LACIKA	(nézi az állást) Azt mindenki mondhatja.
ÁRON	De én mondom.
LACIKA	Akkor én is mondom: sakk.
ÁRON	De én azért mondom, mert ez azt jelenti, hogy szarban van a királyod. Le lehetne venni.
LACIKA	Hát vegyed. Csak a vesződség van vele úgyis.
ÁRON	A királyt nem lehet levenni.
LACIKA	Hát már mért ne lehetne, amikor le lehet! Jópofa vagy Tessék le van véve. Mindjárt áttekinthetőbb az egész. De ahogy most az állást nézem, egyszerűbb, ha feladod.
ÁRON	Apám, ez nem igaz! Hogy szorult egy emberbe ennyi ész? Gyere, inkább együnk valamit.
LACIKA	És a rádiók?
ÁRON	Hát hozod őket. Csak nem gondoltad, hogy az utcán hagyok húsz autórádiót, hogy ellopja valami szemétláda? Máma egyszerűen nem lehet megbízni senkiben, csalnak, lopnak, hazudnak, a sok senkiházi! Inkább együnk valamit, mielőtt felhúzom magam.
LACIKA	És a hűtőrácsok?
ÁRON	Azt úgyse viszi el senki. Együnk valami gyorskaját valahol.
LACIKA	Attól kihullik az ember haja.
ÁRON	Mi vagy te, éttermi kalauz?
LACIKA	Nem akarom, hogy kihulljon a hajam.

21.
(hárman, ugyanott)
ÁRON	Na végre.
LACIKA	Itt van, amit beszéltünk. és volna még valami...
DAL	Jó, mindjárt. Ellopták a kocsimat. Megölöm, akárkinél van. Velem csinálja ezt valaki? Velem? Nem fogja megúszni. Ha hallotok róla a városban... Kék Lancia, a szélvédőbe gravírozva egy M betű.
LACIKA	Dupla sor pótféklámpa?
DAL	Igen
LACIKA	Az első lökhárító repedt?
DAL	Igen.
LACIKA	Bal hátsó ajtón kis karcolás?
DAL	Igen. Láttátok?
LACIKA	Sose láttam. Te láttál ilyet?
ÁRON	Ilyet még csak el se tudok képzelni.
LACIKA	Á, ilyen nincs a városba se. (berakják az üzletbe a táskákat)
DAL	(mogorván) Várjatok meg itt. (bemegy)
(ketten)
LACIKA	(őrjöng) Megölöm! A kis ribanc! Kicsinálom, még ma.
ÁRON	Ne beszélj csúnyán, bassza meg. Mondtam már.
LACIKA	Szó nélkül kifizettem!
ÁRON	Fineszes kis lotyó, kétségtelen. A francba, szentség a boltba. Áthajított minket.
LACIKA	Az én dohányom volt, te miről beszélsz?
ÁRON	Lehet, hogy a pénz a tiéd, de az ötletek az enyémek. Nélkülem mozdulni nem tudnál, te kétbalkezes, nélkülem el vagy veszve. Nélkülem szomjan halnál a csap mellett.
LACIKA	Jó kis ötlet!
(hárman)
DAL	(jön, fizet) Most tűnjetek el.
(A fiúk hálásan mosolyognak.)
(Dal el)
(ketten)
LACIKA	Megölöm, megölöm, megölöm! Egyáltalán, mire kellett neki a lóvé?
ÁRON	Ebből vett repülőjegyet. Nem te csodáltad meg úgy a múltkor a két új bőröndjét?
LACIKA	A két rohadt bőröndjében fogom őt feladni Dél- Amerikába.

22.
(ketten)
ILDIKÓ	Ne igyon sok kávét. Cukor nélkül issza, előtte külön pohárból a tejet, a tejszínt viszont utálja. Ha már előre lefőzted, meg kell neki forrósítani, de vigyázz, ne forrjon fel, mert akkor a kávé megkeseredik. Nehogy cukrot tegyél bele! Vagy ezt már mondtam?
MÓNI	Én...
ILDIKÓ	Igen, a szexualitás. Válaszd külön az érzelmeidtől, az ágyban mindig engedj neki, még akkor is, ha éppen haragszol rá. Különben erről már nyilván vannak tapasztalataid.
MÓNI	Jobb lett volna nem eljönnöm. Nem akartam veled találkozni.
ILDIKÓ	Nem is te akartál, hanem én akartam, angyalom. A Dal mindent elmesélt.
MÓNI	(csomagol) Ő és én... mi nem is vagyunk együtt. Csak egyszer voltam vele, aztán ott hagyott a francba.
ILDIKÓ	Majd együtt lesztek. Most külön költözött, ezzel tartozik a lelkiismeretének, kicsit szenved, mert gyenge ember, és azt hiszem, szeret egy kicsit szenvedni. Szóval: az ágy. Gondolom, egy cseppet se gyengéd. Nyilván, néha még fáj is. Figyelj rám...
MÓNI	(leül, és nézi, ahogy az Ildikó helyette csomagol) Azt hittem, mást akarsz nekem mondani.
ILDIKÓ	(csodálkozva) Mi mást akarnék?

23.
(Csengetnek, Móni ajtót nyit. Megpróbálja visszacsukni)
LACIKA	Te elloptad a Dal kocsiját?
MÓNI	(pislog a hát mögé) Csak be kellett menni a bisztróba a kulcsért.
LACIKA	Elloptad a kocsiját?
MÓNI	Hisz most mondom.
LACIKA	Nem vagyok észnél. Ellopta a Dal kocsiját. Hallod?
ÁRON	Inkább azon agyaljál, mit csinálunk vele.
LACIKA	Hát, ha már itt van, szét kell bontani, ez nyilvánvaló. Hát nem vagyok magamnál. Véged van, véged.
ÁRON	Móni? Hallod?
MÓNI	Még bontsam is szét?
LACIKA	Utazol valahova?
MÓNI	Akadj le a táskámról.
LACIKA	Nézd már, itt ül egy bőröndön. Talán utazni készül valahova. Te mit gondolsz?
MÓNI	Menj már a francba!
LACIKA	Biztos megjött neki. Aztán most ideges. Te is ideges lennél a helyében?
ÁRON	Most, hogy jobban belegondolok, elképzelhető.
LACIKA	Átdobtál, kis szemétláda.
MÓNI	Visszakapod a pénzt. De most nem tudom megadni.
LACIKA	Átdobtál, és ezt nem úszod meg.
MÓNI	Áron...
ÁRON	Őszintén, jobb lenne, ha ezt az utazást most lemondanád.
LACIKA	Milyen kis ideges! Biztos összebalhézott az anyjával.
MÓNI	Nem az anyám.
LACIKA	Bár, ha jobban meggondolom, én is nagyon ideges vagyok.
ÁRON	Móni, muszáj leszel eladni ezt a repülőjegyet.
MÓNI	Ezt most már nem lehet eladni.
LACIKA	Ettől a megoldástól én nagyon félnék.
MÓNI	Hagyjatok elmenni.
LACIKA	(gúnyos nevetésben tör ki, majd abbahagyja) Hallottad? Az év vicce. (gyűlölettel) Tudod te kinek a kocsiját adtad el nekünk? A Dal az egész rohadt várost tűvé teszi, beszélt az összes rohadt kereskedővel, én meg a kocsit egy rohadt kreclibe dugtam a szomszéd utcában, ahová bármikor bárki benyithat, és erre gondoltad, hogy elsétálsz innen?
ÁRON	Én tudom a megoldást. (csend) Visszaviszi a kocsit. Neked meg valamikor visszafizeti a lét.
MÓNI	Én nem akarom visszavinni.
LACIKA	Nem is rossz.
MÓNI	Én nem akarom visszavinni.
LACIKA	Most muszáj leszel.
MÓNI	Aztán elengedtek?
ÁRON	Már mehetsz is. Mindjárt utána.
MÓNI	(sírva fakad) Nem fogom elérni a gépet.
ÁRON	El fogod érni.
MÓNI	(kétségbeesve) Hogy érném már el, te hülye?
LACIKA	Hogy érné már el?
ÁRON	Hát úgy, hogy segítünk neki. Végül is emberek vagyunk.
(Móni összeomolva sír)
ÁRON	(csendre inti, telefonál) Repülőtér? Maga kicsoda? Na, hát csak mert mondanék valamit. Szeretném bejelenteni, hogy pokolgép van maguknál. Ott a sarokban keressék. A bal sarokban. Igen, igen. Hát csak igyekezzenek. (leteszi) Sima ügy. Mindig beválik, ha késésben vagyok.
LACIKA	De azt tudod, hogy neked véged.
MÓNI	Már mért?
LACIKA	Te nem ismered őket. Ki fogják tudni, ki tette. Hülyére fognak faggatni mindenkit.
MÓNI	Hát engem már így is hülyére faggattak.
LACIKA	Téged?
MÓNI	Azt mondta az a nagy paraszt, amelyik mindig csak hallgat különben, a Brüll, vagy hogy hívják, hogy nekem látnom kellett, ki mászkál a kabátok körül.
LACIKA	Brutálisak szoknak lenni. Nem cicóznak.
MÓNI	Hát tényleg kellett valami nevet mondanom. Nem hitték volna el, hogy senkit se láttam. Sajnálom, hogy pont a tiéd jutott először eszembe.
LACIKA	Nem finomkodnak, ha arról van szó. (csend) Micsoda?!
MÓNI	A te neved mondtam, téged úgyse ismer senki közülük.
LACIKA	Apám...!
MÓNI	El is gondolkodtak rajta, hogy mármost te ki az ördög vagy.
LACIKA	Végem! Halott ember vagyok! Meg vagyok halva!

24.
LACIKA	Jézusmária, elloptam a maffia autóját. Szűzmária.
ÁRON	Ne szarj be. Estig várnunk kell, akkor odamegyünk a parkolóba, szétbontjuk, eladunk mindent, amit lehet, és lelépünk. Te fogsz odamenni.
LACIKA	Szűzmária. Mária, malaszttal teljes...
ÁRON	Mit csinálsz?
LACIKA	Imádkozom.
ÁRON	Késő. Halott ember vagy.
LACIKA	Szűzmária.
ÁRON	Kár pocsékolni az időt. Egyszerűbb, ha felakasztod magad.
LACIKA	Jaj, Istenem.
ÁRON	Mondogasd : halott ember vagyok, halott ember vagyok. Hogy legyen időd megszokni.
LACIKA	Nem bírom.
ÁRON	Csak mondogasd. Mikor az ujjaidat a parkettához szögelik, jól jön a meditáció.
LACIKA	Halott ember vagyok.
ÁRON	Csendesebben, tévét nézek.
LACIKA	Halott vagyok, meghaltam.

25.
(ketten)
ÁRON	(sörösdobozokkal a kezében, láthatóan az imént érkezett a boltból) Dehát ott áll a parkolóban!
LACIKA	Igen.
ÁRON	És te nem mertél érte menni?
LACIKA	És mit mondok? Azt a kék Lanciát kérem, amelyik a gengsztereké. Már egy század zsaru lóg rajta, te torzszülött.
ÁRON	És a Móni ment érte?
LACIKA	A Móni örüljön, hogy mehetett. Ő vitte oda, ő is hozza el. Felmarkoljuk a pénzt, de állati sürgősen, és olajra lépünk.
ÁRON	Te nem vagy normális, sose jön vissza!
(csend)
LACIKA	Gondolod?
MÓNI	(be) Mi van, mért néztek ilyen furcsán? Mehetünk, átvittem egy nyugisabb helyre.

26.
DAL	(halkan és nyugodtan) Meg kell vallanom, nagyon elégedetlen vagyok. Tudod, ez nem jelentéktelen részlet. A kezdet kezdetén említened kellett volna, hogy gond lehet. Nyugtalan vagyok.
RENDŐR	(nagyon ideges) Semmi ok nyugtalanságra, efelől biztosíthatlak. (a kezét tördeli)
DAL	Mikor kapom vissza azt, ami az enyém?
RENDŐR	Elrendezzük.
DAL	(végtelen nyugalommal) Nem, nem, nem. Nyugtalan vagyok.
RENDŐR	Három emberem dolgozik a lopott kocsikon...
DAL	Ez nem rám tartozik.
RENDŐR	Felmerült egy kis gond. Ha más valaki jönne ide tőlünk, ha nem én jövök, az azt jelenti, hogy bajban vagyok.
DAL	Az élet kegyetlen.
RENDŐR	Ha én bajban vagyok, azt jelenti, hogy végetek van. Ha más rendőrt láttok itt, nagy gáz van.
BRÜNN	Fenyegetsz?
RENDŐR	Elsimítjuk, de nem fog könnyen menni. És ez plusz pénzbe kerül.
DAL	(nyugodtan) Te állapítottad meg a juttatásodat.
RENDŐR	Az már a múlté.
DAL	Tettél nekem egy ajánlatot, és én elfogadtam.
RENDŐR	Ennyiért nem fog menni. Mindent meg tudok oldani, de ennyiért nem fog menni.
DAL	Keressünk más megoldást?
RENDŐR	(szakad róla víz, játssza a magabiztost) Keressetek.
DAL	Ha így akarod. Töröljük a megállapodásunkat a nyilvántartásból.
(Int Brünnek, aki pisztolyt vesz elő)
RENDŐR	Jézusom! Áll az alku.
DAL	(int Brünnek, hogy várjon) Kapsz még huszonnégy órát Vissza akarom kapni, ami az enyém. (a Rendőr halálra váltan eltűnik)

27.
(ketten, este)
ÁRON	Boldogulsz?
MÓNI	(nyakig olajos) A porlasztó már kinn van.
ÁRON	Remek.
MÓNI	Azért, mert lány vagyok, még ki tudok szerelni egy porlasztót.
ÁRON	Nem kérdés. Különben ez egy vízpumpa.
MÓNI	(öntudatosan) Lehet. Mikor hozzáfogtam, még porlasztó volt.
(Áron némán szerel)
MÓNI	(leül, és többé nem foglalkozik az autóval) Különben is csak a szemétkedés van a világon, ezen gondolkoztam. Én sose fogok férjhez menni. Ma a legnehezebb dolog egy normális pasast összeszedni, ez a legnehezebb. De, ha mégis, akkor megvan a baj, mert egész biztos, hogy előbb-utóbb felcsípi a titkárnője. Na akkor első dolog ügyvédet hívni, hogy kapjon már a fejéhez a rohadék, mit művelt. De a legnehezebb dolog egy normálisat találni, egy férfit az életben, titkárnővel, vagy anélkül. Mert vagy olyan hülye, hogy a cipőjét se tudja befűzni, vagy, ha első blikkre minden rendben, és még kedves is veled, akkor meg tuti, hogy buzi. Nekem az az elméletem, hogy a jó pasasok idővel beállnak buzinak, úgy unják már a nőket. Amit különben nem is csodálok.
ÁRON	Most én lopom a kocsit, vagy te lopod?
MÓNI	Hát persze, hogy én.
ÁRON	Akkor mért én lopom?
MÓNI	Mert te ügyesebb vagy.

28.
LACIKA	(vizelt az épület mögött, a nadrágját gombolva vissza) A Móni?
ÁRON	Elküldtem sörért, ne legyen már ekkora nagy feminista
LACIKA	Így van! A rohadt anyját! (szerelnek) Te... mi az hogy feminista?
ÁRON	Azt jelenti, hogy jó az ágyban, te csökkentagyú.
LACIKA	Azért mit tesz, ha valaki jó suliba járt... De most komolyan. Hiába, ezekkel a dumákkal jut előre az ember. Ma már csak egy bunkó kérdezi azt, hogy, “nem iszunk valamit?", ahelyett, hogy “ugye, te is feminista vagy?”
ÁRON	Inkább világítsál, bassza meg.
LACIKA	(tűnődik) Tudod, szeretnék ma este egy jó nagy feministát. El bírnám viselni. (nyögve kiveszik a motorblokkot)
LACIKA	Én kedden láttam a legjobb filmet életemben. A díszteremben vetítették, az egyik tanár. A nemibetegségekről szólt. Eldobtam az agyam, komolyan.
ÁRON	Nálunk a szexelésről meg ilyenekről évente lenyomtak egy filmet. Mikor alsós koromban az elsőt láttam, azt gondoltam, nahát, ez a szex, ez egy strapás dolog. Olyan volt, mint egy műtét. Után a lehetett kérdezni is, volt ott egy orvoscsaj, de mellileg nagyon vissza volt maradva, úgyhogy gondoltam, én nem kérdezek semmit, mert úgyse tud hozzászólni. És ez így ment évekig. Például a Ferike, a kis kretén, magyarázott egyszer valami fasziról, akinek egy horrorpornóban egy betegségtől leesett a farka. De a csaj ehhez se tudott hozzászólni. Igazából én nem is hittem, hogy orvos, vagy, ha igen, hát nem tanult semmit az egyetemen.
LACIKA	Na, hát azért nem lennék nő.
ÁRON	Már mért?
LACIKA	Hát menstruálnak.
ÁRON	Csak nyafogás az egész.
LACIKA	Na jó, de szülni csak nem egy népünnepély?
ÁRON	Túl van ragozva. Például én is megszülettem, és hamar túl voltam rajta.
LACIKA	Én például császárral születtem.
ÁRON	Igen? És milyen volt?
LACIKA	(nagyképűen) Semmi különös.

29.
(hárman, majd négyen ugyanott)
MOTOROS RENDŐR	(megáll mellettük) Jó napot. Megmondanátok, mért szeditek szét ezt az autót?
ÁRON	De jó kis motor.
RENDŐR	Nos? Hallgatom.
ÁRON	Egy barátomé. Megkért rá, ha ráérek, szedjem már szét.
RENDŐR	Értem. És azt is kérte, hogy kalapáccsal bontsad le a lengéscsillapítót?
ÁRON	Kifejezetten kérte.
RENDŐR	Különös. Elkérhetném a kocsi papírjait?
ÁRON	Nem érdemes.
RENDŐR	Legyen szíves, a papírokat.
ÁRON	A barátomnál vannak.
RENDŐR	És a saját igazolványa?
ÁRON	Az is a barátomnál van. Jobb, ha egy helyen van az ilyesmi.
LACIKA	(érkezik) Gond van, biztos úr?
RENDŐR	Ön a fiatalember barátja?
LACIKA	Kimondottan barátok vagyunk.
RENDŐR	Öné a kocsi, uram?
LACIKA	Hát már hogyne.
RENDŐR	Láthatnám a forgalmit?
LACIKA	De jó kis motor.
RENDŐR	Szabad a kocsi forgalmiját, uram?
LACIKA	Áron, hol is a forgalmi?
ÁRON	Nálad.
LACIKA	Ja, igen. Egész jó motor. Mennyit bír autópályán?
ÁRON	Lacika, ne tartsad fel a biztos urat, még sok dolga van.
MÓNI	Nekem semmi közöm hozzájuk, csak erre jártam.
RENDŐR	Azért csak ne menjen el, ha kérhetem. Nos?
LACIKA	(a motorra mutat) Mehetek vele egy kört?
RENDŐR	(rádión) Kettőtíznégy. Küldjetek egy kocsit. Újlak utca, a toronyházak mögött, a garázslejáróknál. Mondom, Újlak utca.
LACIKA	Ez már a Szent Kristóf utca.
ÁRON	Ne szóljál bele, a biztos úr jobban tudja.
RENDŐR	Tegyék a kezüket a motorháztetőre.
LACIKA	Nincs is motorháztető. Hová tetted a motorháztetőt?
ÁRON	A sarokban van.
RENDŐR	Hová indul?
LACIKA	A sarokba, a motorháztetőért...
RENDŐR	Feküdjenek a földre! Gyerünk.
LACIKA	Hanyatt, vagy hogy?
ÁRON	Nem akarok beleszólni, de szól a rádiója.
RENDŐR	(a rádióba) Nem tudom a számot, Újlak utca.
LACIKA	Szent Kristóf utca.
ÁRON	Jaj, ha nekem ilyen motorom lehetne...
RENDŐR	Azt mondtam, a földre!
LACIKA	(Mónikára mutat) Neki nem kell? (körülményesen hanyatt fekszik)
RENDŐR	(nem figyel rá) Maga is.
MÓNI	Piszkos lesz a ruhám. Ez nem érdekli?
RENDŐR	Lefelé.
MÓNI	Maga fogja fizetni a mosatást?
RENDŐR	Maga pedig, uram, nyissa fel a csomagtartót.
LACIKA	Én?
ÁRON	Most mit nézel rám?
RENDŐR	Mért, nem magáé a kocsi? Kérem, nyissa ki a csomagtartót.
(Lacika körülményesen kinyitja. Mind belenéznek.)
(csend)
ÁRON	(elkeseredetten) A kurva életbe. Ez nem hiányzott.
(Pillanatnyi döbbent csend után Móni a Rendőr kezére csapja csomagtartót. A Rendőr ordít fájdalmában, Áron egy táskát kap ki a csomagok közül, és a lánnyal elszalad, de Lacikát elkapja a Rendőr)
LACIKA	Nem is ismerem őket. Sose láttam egyiket se. Csak sétálok erre. Sétáltatom a kutyámat. Leugrottam újságért.
RENDŐR	(sziszegve rázza a kezét) Pofa be, világos? Kezeket a kocsira. Álljon terpeszbe. (a rádióba) Nem. Nem. Kettő szökésben. Értettem.
LACIKA	Ilyen béna is csak én lehetek
RENDŐR	(a rádióba) Hogy lehettek ilyen töketlenek? Mondtam: Újlak utca.
LACIKA	Szent Kristóf utca.
RENDŐR	Fogja be száját. Nincs is kutyája.
LACIKA	De béna vagyok.

2. FELVONÁS
30.
(a kapitányságon, egyedül, majd ketten)
LACIKA	(telefonál, közben az ajtót figyeli) Az újságból vettem. Márhogy a számodat. És ez tényleg ilyen műsor, meg minden? Te, meg egy másik lány? De frankón? A hirdetésbe ez van. Ja, hogy csak így, telefonba? Mit szólnál egy személyes találkozáshoz? Na most ne csináld! (A Rendőr félig benyit, kifelé beszél, Lacika hadar, zavarában zsebre rakja az égő cigarettát) Nem, csak itt jönnek-mennek. Tartsd egy kicsit. (a kagylót mellérakja)
RENDŐR	(kint, valakihez beszél) Neki meg szétrúgom a seggét. Mikor óhajt bejönni? Már haza kellett volna mennem. (be)
(Kényelmesen leül. Lacikának) Hol is jártunk? Szóval nem ismered ezt a Dalt?
LACIKA	Milyen dalt?
RENDŐR	Ne szórakozz velem.
LACIKA	Legalább kezdd el.
RENDŐR	Na most állítsd le magad. Rohadt nagy szarban vagy. Úgyhogy állítsd le magad, vagy én állítlak le. Szóval ismered a Dalt?
LACIKA	Sose hallottam róla.
RENDŐR	Sose, mi?
LACIKA	Én? Sose.
RENDŐR	De kalapáccsal ütöttétek az autóját.
LACIKA	Én nem. Én csak arra jártam. Én azt se tudom, mi az a kalapács.
RENDŐR	Nézd már, a kicsi fiú milyen vicces. Még a végén fel találom magam izgatni egy ilyen poénodon. (gépel) Itt írd alá. De előbb olvasd el. Csak akkor írd alá, ha egyetértesz vele. Milyen vicces vagy ma, te. Úgy belemásztok az ügybe, mint a sündisznó a rágógumiba, aztán milyen jókedvetek van. Meg vagyok lepődve. Olvasd el, azt mondtam.
LACIKA	Én megbízom az ezredes úrban.
RENDŐR	Zászlós.
LACIKA	És hol a zászlód?
RENDŐR	Na most állítsd le magad. (pofon vágja) Nem hiszem el, hogy még mindig a piti poénjaidnál tartasz. Tudod, mi volt a csomagtartóban?
LACIKA	(az arcát tapogatja) Neked legalább ezredesnek kéne lenned.
RENDŐR	Vagy beraklak egy éjszakára a kettesbe, azok ilyet rendeltek ma éjszakára. Aláírtad? Most elmehetsz, egyelőre.
LACIKA	Elmehetek?
RENDŐR	(kifelé) Nagyon helyes kislány lenne belőled reggelre. (morog) Szerdán gyere be tízre, akkor lesznek újabb kérdéseink. Itt írd alá, hogy átvetted az idézést. (a félrerakott telefonba) Maga kire vár? Milyen Aniella? Micsoda?
(Lacika kioldalog)

31.
ILDIKÓ	Mért nem jön ő maga?
BRÜNN	Nekem csak a könyvelést kell elvinnem. Többet nem beszélt velem.
ILDIKÓ	Ez az ő étterme. Én itt dolgozom, a Móni itt dolgozik. Akkor jön, amikor akar.
BRÜNN	A Móni már nem lakik nála.
ILDIKÓ	Csodálkoztam, hogy eddig is tartott. Azok a nők, akikkel korábban megcsalt, egészen mások voltak, evészavaros modellek Prada-estélyiben, és mindig hányásszaguk volt. De egy nő az én koromra megtanulja kezelni ezt a helyzetet. Mindent végül is nem kell észrevennem. Egy reggel belenéztem a tükörbe, és azt mondtam, jó ég, már harminchárom vagyok. És míg ezen csodálkoztam, negyvenhárom lettem.
BRÜNN	Valamire tényleg megkért, hogy kérdezzem meg. Megkért, hogy figyeljek rád, milyen hangulatban vagy. Szívesen találkozna veled úgy is, mikor nemcsak a könyvelésről beszélgettek. Mit akarsz, mit mondjak neki?
ILDIKÓ	Hogy nem.

32.
(egy patikában)
MOLNÁRNÉ (a gyógyszerésznő)	Biztos abban, hogy ez magának kell, fiatalember? Ez egy rendkívül súlyos idegnyugtató.
LACIKA	Én rendkívül súlyosan ideges vagyok.
MOLNÁRNÉ	Valamint ebben a dózisban mellékhatásai lehetnek. Hallucinogén mellékhatásai. Hát nem is tudom.
LACIKA	Nem is képzeli, mennyit szenvedek ettől. Ez az én keresztem. De hát ki kell bírni.
MOLNÁRNÉ	Más baj is van. Ezt a szert csak klinika írhatja fel. Ez pedig egy háziorvos pecsétje. Megengedi, hogy ellenőrizzem a receptet?
LACIKA	Inkább elviszem máshová, ne fáradjon.
MOLNÁRNÉ	Nem fáradság, csak egy telefon.
LACIKA	(próbálja kikapni a kezéből) Felejtse el, nem szükséges.
MOLNÁRNÉ	Értse meg, nem adhatom vissza.
(Lacika erőszakkal megszerzi, kifelé futtában belemarkol a pulton a gyógyszerekbe. Kirohan)

33.
(az utcasarkon, egyedül)
LACIKA	(őrjöngve csapdossa a dobozokat a járdára) C-vitamin! C-vitamin! A kurva anyjukat, szemét banda! Ezzel ölik a népet a rohadékok! Mindenki meg van mérgezve! Már a csecsemők is C-vitamin-függők. Korrupt banda! (majdnem sír) A francba! Itt ülünk egy tonna elsőosztályú szeren, de nem jutok hozzá. Hová bújtak ezek? Milyen szemét az élet. (összeszedi magát) Valahonnan pénzt kell szereznem.

34.
(az utcán ketten, majd hárman)
LACIKA	Asszonyom, ne segítsek? Ne segítsek vinni a táskáját?
TÖRÉKENY IDŐS HÖLGY	(tacskóval) Hagyjon békén.
LACIKA	Mondja, nem kér C-vitamint?
TÖRÉKENY IDŐS HÖLGY	Menjen innen, fiatalember.
LACIKA	Elsőosztályú C-vitamin, Pakisztánból.
TÖRÉKENY IDŐS HÖLGY	Hagyjon engem, nagyon kérem.
LACIKA	Nincs valamire szüksége? Elsőosztályú áruim vannak. Bármit megszerzek.
(A Törékeny idős hölgy nem reagál.)
LACIKA	(a tacskónak) Cicus.
TÖRÉKENY IDŐS HÖLGY	Én a maga helyében nem viccelődnék vele. A székletében reggelenként gyakran találok emberi maradványokat.
(Lacika elrántja a Törékeny idős hölgy kézitáskáját, és el akar futni. A néni kétségbeesetten dulakodik.)
RENDŐR	Mi történik itt? (szétválasztja őket)
LACIKA	(zihálva méltatlankodik) Megtámadott! Maga ilyet még nem látott. Meg vannak ezek őrülve.

35.
(az étteremben, nyitás előtt)
ÁRON	Ha nem akarod, mondd csak meg.
MÓNI	És mit mondanál, ha azt mondanám, hogy nem akarom?
ÁRON	Hát jó. Ha nem, hát nem. Nincs harag.
MÓNI	De nem mondtam.
ÁRON	Azért nem haragszom. Megértelek.
MÓNI	(sejtelmesen) Mikor így nézek rád, akkor szerinted mire gondolok, mégis?
ÁRON	Hát ezen már én is tűnődtem.
MÓNI	Arra, hogy csókolj meg.
ÁRON	Értem.
MÓNI	Akkor?
ÁRON	Ja, hogy most?
MÓNI	Valaki másra várunk?
ÁRON	Ezt nem lehet így felszólításra.
MÓNI	Hát, hogy lehet?
ÁRON	Spontán.
MÓNI	Akkor csináld spontán. Mit csinálsz, te Jóisten?
ÁRON	Hasizomgyakorlatokat.
MÓNI	Éppen most?
ÁRON	Tudod, szeretnék tetszeni neked. (hallgatózik) Valaki mászkál odaát.
(Lacika megjelenik)
ÁRON	Még nem vagyunk nyitva.
LACIKA	Három órát szobroztam a yardon, nincs humorom.
MÓNI	Azért még nem kell így zörgetni az ablakot.
LACIKA	Szeretek zörögni. Hol a táska? (elakad a hangja)
(Áron zacskókat pakol elő a táskából)
(csend)
MÓNI	Hát itt nem maradhat. Tűnjetek innen ezzel együtt.

36.
(Brünn mint masszőr kezeli Dalt)
DAL	A kölykökkel pedig komolyan el kell beszélgetni. Nyakig vannak a pubertásban, összevissza jár a fejükben minden. Ez genetikus. Ellenben most túlzásba estek.
BRÜNN	Mi az, hogy túlzásba. Száz éve mondom, hogy vissza kéne állítani a halálbüntetést. Ha megszünteted a bűnözőket, megszűnik a bűnözés.
DAL	Szóval telefonáltak?
BRÜNN	Igen. Náluk az anyag. Azt akarják, hogy vásároljuk vissza. Nem fáj?
DAL	Milyen kis ügyesek. Hát egészen meghatódom rajtuk. Szervezd meg a dolgot, rád bízom. De semmi felesleges keménykedés. Az egyik az Ildikónál dolgozott, kedveli őket. Értesd meg velük, hogy én nem vásárlom vissza azt, ami az enyém. Egyúttal ugorj be a lenti pizzériába néz utána, mit tesznek bele a pizzámba, ez a mai olyan volt, mint a szárított teveszar. Ehetetlen. A rohadt életbe, ez fáj!
BRÜNN	(mentegetőzik) Én kérdeztem.

37.
ÁRON	Ez a Megváltozó Szív plébánia?
LUKÁCS ATYA	Dicsértessék. A Megváltó Szív, igen. Mit szeretnél, fiam?
ÁRON	Gyónni szeretnék.
LACIKA	(súg) Mondd neki, hogy van eladó autórádiód.
LUKÁCS ATYA	Ebben az órában ez nem lehetséges. Bajban vagy, fiam?
ÁRON	Lehet mondani.
LUKÁCS ATYA	Mikor gyóntál utoljára?
ÁRON	Na mármost az az ábra, atyám, hogy mi otthon csak reformátusok vagyunk.
LUKÁCS ATYA	Hát így nehéz lesz gyónni.
LACIKA	Nem lehet neki?
LUKÁCS ATYA	Sajnálom, nem fog menni.
LACIKA	Most mi ez a rohadt kivételezés. Másnak meg lehet? Ilyen nincs, komolyan. Ide se jövünk többet.
LUKÁCS ATYA	Mi nyomja a lelked?
LACIKA	(súg) Rádió, rádió.
ÁRON	Atyám, van kocsija?
LUKÁCS ATYA	A plébániának van.
ÁRON	Nem vesz rádiót bele, mondja?
LUKÁCS ATYA	Nem hiszem. Rádiókkal kereskedsz, fiam?
ÁRON	Így is lehet mondani.
LACIKA	Mért nem vesz, tök jó rádiója van.
LUKÁCS ATYA	Köszönöm, nem kell.
LACIKA	Nahát, tudtam, egyből megmondtam volna. Abba az ócskavasba, ami magának van odakinn, én se vennék, ez tény. Csak a rozsda tartja össze. Szentatyám, az életben nem fogja elkapni egy fordulóra az apácákat, ha ilyen ócska kocsival áll le szédíteni őket, lehet bármilyen jó a dumája, ki fogják röhögni. Lépjünk le. A pápa nem engedte meg neki, hogy rádiót vegyen a kocsijába. (el)
ÁRON	Bocsásson meg neki, atyám. A hitélet nem erős oldala, meg aztán idegileg is kivan mostanában. (el)
(odakinn)
ÁRON	Hülye vagy? Tisztára elmentek nálad. Már éppen befűztem volna. Vett volna kettőt-hármat. De hülye vagy!
LACIKA	Kit érdekel, mit akartál. Fő, hogy elrejtettem a cuccot a pofa szekrényében.
ÁRON	Miféle szekrényben?
LACIKA	Valami könyvek közé.
ÁRON	Biztos Bibliák voltak.
LACIKA	Igen, persze.
ÁRON	Kérem a kulcsot.
LACIKA	Jobb, ha nálam van.
ÁRON	Persze, kecskére káposztát.
LACIKA	Ki se próbáltuk, milyen anyag.
ÁRON	Nem is fogod.
LACIKA	Te, a Bibliában van kotta?
ÁRON	Milyen kotta?
LACIKA	Kotta volt mindegyikben.
ÁRON	Reméljük, kevesen akarnak énekelni errefelé.

38.
(gyóntatófülke)
LUKÁCS ATYA (hangja)	Nem értem, hangosabban beszélj. Van tüzed?
MÓNI	Tanácstalan vagyok.
LUKÁCS ATYA	Szeretted?
MÓNI	Igen, nagyon. Azt hiszem.
LUKÁCS ATYA	Már nem szereted?
MÓNI	Nem tudom.
LUKÁCS ATYA	És ő szeret még?
MÓNI	Nem hiszem.
LUKÁCS ATYA	Minden élet kincs. Ismered az ötödik parancsolatot?
MÓNI	Azt hiszem. Alighanem tudom, melyik az. Elmondaná pontosabban?
LUKÁCS ATYA	Az én fejem se káptalan. A te gyermekedről van szó. A jövendő gyermekedről.
MÓNI	Félek, atyám.
LUKÁCS ATYA	Nem értem, hangosabban beszélj.
MÓNI	(motyog) Félek.
LUKÁCS ATYA	Tíz miatyánk. Te se látsz egy hamutartót? (elnyomja cigarettát)

39.
(ketten)
MÓNI	Csak pofozni kell?
BRÜNN	Ne beszéljen így, mint egy üzletasszony.
MÓNI	Hogy így?
BRÜNN	Ilyen hidegen.
MÓNI	(édesen mosolyog) Csak pofozni kell?
BRÜNN	Ezzel a szíjjal...
MÓNI	(mint fenn) Igen?
BRÜNN	Üssön meg.
MÓNI	Az fájni fog.
BRÜNN	Erről van szó.
MÓNI	Ezt akarod?
BRÜNN	Igen. Körülbelül. Vegye le a blúzát. (a torkát köszörüli) És a melltartóját.
MÓNI	Az pénzbe kerül.
BRÜNN	Persze. Minden pénzbe kerül.
MÓNI	Ennyit elég, ha levetek?
BRÜNN	Igen. És most... üss meg.

40.
(kettesben)
BRÜNN	Céget alapítani olyan, mint bankot rabolni zsaruk nélkül. Ezt a legjobban a Máriusz tudja. Lenyűgöz, amikor azt mondja “Hát akkor... alapítsunk egy céget.” Libabőrös leszek tőle. Na már most, én nála vagyonkezelő vagyok. Ezt tudni kell, ez így működik. Egyszer kiszálltak a zsaruk hozzánk egy helyiségbe, ahol kérdezgettünk egy illetőt, akivel gondjaink voltak, és már három körme hiányzott. De a gondjaink nem oldódtak meg. Ott volt a Mura egy kalapáccsal, meg a Lebowski ikrek, akiknek olyan a fejük, hogy egyszer már egy pitbull is megijedt tőlük. Na most kérdez engem a Rendőrség. “Maguk mit csinálnak itt?” “Üzleti megbeszélés.” “És maga kicsoda?” Mondom: ”Brünn vagyok, ez itt a Stardust Rt, bejegyzett libériai cég.” Offshore cég, szép cég, tiszta cég, nem is láttatok még tisztább céget. Ismerek valakit, aki, ha gondjai adódnak, azt mondja, hát akkor alapítsunk egy céget, és engem ez lenyűgöz. “És mivel foglalkozik a cég?” “Kaszinókat épít és üzemeltet, hadnagy úr. Mi építettük és működtetjük a Stardust Casinot. Hatszázkét égő van csak az S betűben.” Erre azt mondja a nagy Lebowski, hogy “Igen hatszázkettő”, de neki kár bármit mondani, mert olyan feje van. Hálisten, a Mura nem mondott semmit, mert az asztal alatt nála volt a kalapács. Na most kérdi a Rendőrség “És ön, Brünn úr, mit csinál a részvénytársaságnál?” “Vagyonkezelő vagyok.” Kérdi a Murát a kalapáccsal. “És ön?” “Vagyonkezelő vagyok.” Akkor a Lebowski ikreket, bár őket kár kérdezni, mert tőlük egyszer már egy pitbull is megijedt. “És maguk?” “Mi vagyonkezelők vagyunk, a vagyont kezeljük.” “És az úrnak mért vérzik a keze?” “Elestem a fürdőszobában, és beütöttem a fejem.” “De a keze vérzik.” “Bocsánat, elestem a fürdőszobában, és beütöttem a kezem.” “De nagyon vérzik.” “Nagyon beütöttem.” És kérdez engem “Mondja, uram, maga tényleg vagyonkezelő?” “Igen, hadnagy úr.” “És mi a munkája, mint vagyonkezelőnek?” “Problémákat oldok meg.” Hát így van ez.

41.
LUKÁCS ATYA	Sírnivaló, egészen sírnivaló, hogy...
DOKTOR	Sóhajt Elég egyszer.
LUKÁCS ATYA	Ez egy magánsóhajtás volt.
DOKTOR	Sokat dohányzik, tiszteletes úr.
LUKÁCS ATYA	Rettenetesen ideges vagyok.
DOKTOR	Csak mondom: sokat dohányzik.
LUKÁCS ATYA	Lakáscserém van.
DOKTOR	Rendesen eszik? Mit evett ma?
LUKÁCS ATYA	Lencsefőzeléket ettem, háromszázkét darab lencsét. Anyámnál ebédeltem.
DOKTOR	Maga megszámolja a lencsét, mialatt megeszi?
LUKÁCS ATYA	Mit gondol, mit szoktam én csinálni, miközben anyám beszél?
DOKTOR	Felöltözhet.
LUKÁCS ATYA	Rettenetesen ideges vagyok. Krisztusom, és ma még egy kóruspróbám is van. Egyik szentfazék se tud énekelni.
DOKTOR	Hát csak énekelgessenek. Nekem például botfülem van.

42.
(Brünn bilincsben és béklyóban kikötözve idegesen hallgat.)
MÓNI	Ne gyere be.
LACIKA	Leszarom, mit magyarázol. A pénzt akarom, de most.
MÓNI	Mindjárt. (bemegy. Brünnnek) Hol a pénzed?
BRÜNN	Már fizettem.
MÓNI	Még kell.
BRÜNN	Ez ennyibe kerül.
MÓNI	Még kell.
LACIKA	(be) Hát ez nem igaz! Nem kehet ekkora mákom! Micsoda édes viszontlátás. Régi jó barát. Imádok régi barátokba botlani.
MÓNI	(pénzt ad neki) Tűnj el.
LACIKA	Eszem ágában sincs. Pont most? Remekül alakulnak a dolgok. Ez micsoda?
MÓNI	Öv, nem látod?
LACIKA	Inkább olyan... olyan szíj, vagy mi. Szép darab, mi?
BRÜNN	(nyugodtan) Ezt súlyosan meg fogod bánni.
LACIKA	(nagyon élvezi) Hallod? Hallod apám? Fenyeget. Fenyeget, nem hiszek a fülemnek. Te hiszel a fülednek, Anke?
MÓNI	Én nem tehetek róla.
BRÜNN	Tűnjetek el.
LACIKA	Most, hogy így látlak, talán nekem is ötleteim támadnak...
BRÜNN	Nem ajánlanám.
MÓNI	Nem akarnál eltűnni végre?
LACIKA	Mit nem ajánlasz te? Hallod? Ajánlatokat tesz. Szóval mi ez a szíj?
BRÜNN	Hé te lány. Szedjél le innen.
MÓNI	Nagyanyám hozta egy horvátországi társasutazásról. Dubrovnik, Zágráb, meg minden.
LACIKA	Majdnem kivertem vele a saját szemem. Szóval nem a legpraktikusabb.
MÓNI	Mit akarsz még? Azért csinálom ezt az egészet, mert tartozom neked.
BRÜNN	Nem ajánlanám, hogy gondolataid legyenek, kisfiam. Vért fogtok pisálni.
LACIKA	Hallod? Hallod, hogy fenyegetőzik? Hallod? Egészen begerjedek tőle... Egyszerűen izgat. (megcsípi az arcát)
MÓNI	Hol van ilyenkor az Áron?
LACIKA	Templomba ment. Hát nem bírom itt hagyni. Nem bírom. Mit is mondtál? Megvan a pénz?

43.
(Móni oldozza a férfit)
MÓNI	Nem tehetek róla.
BRÜNN	Vért fognak pisálni.
MÓNI	De ugye engem nem bántasz?
BRÜNN	Meg fogják bánni, hogy megszülettek. Rájuk küldöm a Lebowski ikreket. Könyörögni fognak, hogy vágjam el a torkukat. Két mocskos kis csíra. Rájuk küldöm a két Lebowskit, és a fűrésztelepre megyünk.
MÓNI	(Kinyitja az utolsó bilincset. Félénken) Most bántani fogsz?
(Brünn nézi a lányt)
(Láthatóan gondolkodik.)

44.
(ketten)
LUKÁCS ATYA	Korán jött, Szabó néni.
TÖRÉKENY IDŐS HÖLGY	Idehúz a szívem, sietek, ahogy csak tudok. Az énekeskönyveket kikészítettem. Tudja, Lukács atya, engem csak ez a kórusének tart életben. Ma ugye a százötvenegyedik zsoltárt gyakoroljuk?
LUKÁCS ATYA	Az különösen nehéz lesz.
TÖRÉKENY IDŐS HÖLGY	Azt tudom, tudom... a kottája végett.
LUKÁCS ATYA	Igaz, igaz. Meg azért, mert csak százötven zsoltár van.
TÖRÉKENY IDŐS HÖLGY	Azért szeretek idejárni, mert itt mindig tanulok valamit. Teát, Lukács atya?
LUKÁCS ATYA	Köszönöm.
TÖRÉKENY IDŐS HÖLGY	Valami cukrot találtam a szekrényben.
(kavarják a teát)
LUKÁCS ATYA	Milyen napja volt, Szabó néni?
TÖRÉKENY IDŐS HÖLGY	Afféle szomorú böjti nap...
LUKÁCS ATYA	Örülök, hogy vidámnak látom.
TÖRÉKENY IDŐS HÖLGY	Bocsánat, atyám, valahogy úgy elfogott a nevethetnék.
LUKÁCS ATYA	Valahogy nem elég édes ez a tea. Hol az a cukor?
(teáznak)
TÖRÉKENY IDŐS HÖLGY	Tele a világ szomorúsággal és megpróbáltatással, atyám.
LUKÁCS ATYA	Tele.
TÖRÉKENY IDŐS HÖLGY	Röviden szólva, szar világ ez.
LUKÁCS ATYA	Az hát. De mit csináljunk, ez adatott.
TÖRÉKENY IDŐS HÖLGY	Ma is utazom a metrón. Ülőhely persze nincs. Ülnek a kis rohadékok, meg nem mozdulnának. Ismeri az érzést, atyám?
LUKÁCS ATYA	Már hogyne ismerném. Tűrnünk kell, lányom.
TÖRÉKENY IDŐS HÖLGY	Ha lenne egy jó kis automata fegyverem, beleereszteném a tárat egy ilyen rohadt kölyökbe. Akkor lenne ülőhely.
LUKÁCS ATYA	Lenne, lányom, lenne.
TÖRÉKENY IDŐS HÖLGY	Elég lenne egy félautomata is.
LUKÁCS ATYA	Minek ábrándozni lányom. Naponta el kell viselnünk nehéz próbáinkat.
TÖRÉKENY IDŐS HÖLGY	Kell a francokat. Mindenki csak magára gondol, a sok rohadt kis egoista, énrám meg senki. Szegény hazánk! Én mért nem ülhetek le a metrón? Meg a buszon se? Vagy csak ritkán? Akkor is biztos felszáll valami félhülye öregasszony, és bámul a képembe, mikor szállok már le! Hát én nem lehetek fáradt? Mért van ennyi hülye kretén ezen a világon, atyám, mért?
LUKÁCS ATYA	A franc tudja, lányom. Ezek kifürkészhetetlen dolgok.
TÖRÉKENY IDŐS HÖLGY	Kár, hogy ennyi tetű mocsokláda él ezen a világon, és nem mindenki olyan szelíd és jó ember, mint én meg maga.
LUKÁCS ATYA	Hát ez tényleg rohadtul kár. Most, hogy így belegondolok.
TÖRÉKENY IDŐS HÖLGY	Konyak nincs?
LUKÁCS ATYA	Hát, attól tartok.
TÖRÉKENY IDŐS HÖLGY	Az ott meg mi?
LUKÁCS ATYA	Misebor. Nagy smafu az egész.
TÖRÉKENY IDŐS HÖLGY	Meg se kóstoljuk?
LUKÁCS ATYA	Valaki jön.
(Áron be)
ÁRON	Jézusatyám! Maguk errefelé ezzel cukrozzák a teát? Be vannak tépve teljesen...
TÖRÉKENY IDŐS HÖLGY	Nagy túró. Nem elég édes.
ÁRON	Hát, atyám, maguk alaposan bekávéztak. (Áron el, a zacskókkal)
LUKÁCS ATYA	(utána kiabál) Beteáztunk, bocsánat a szóért.
TÖRÉKENY IDŐS HÖLGY	A kórus csak félóra múlva jön. Addig mars kifelé. Lehet, hogy ez nem is cukor volt?
LUKÁCS ATYA	Errare humanum est.
TÖRÉKENY IDŐS HÖLGY	Mit mond?
LUKÁCS ATYA	Nem mindegy? Csak pazarolom rátok a latinomat.
TÖRÉKENY IDŐS HÖLGY	Most mit sérteget? Mit sérteget? Különben is olyan meleg van itt, hogy majd szétdurran a fejem.

45.
(hárman az utcán)
ÁRON	Te azt se tudod, mi az az Újszövetség? Ennyire debil vagy?
LACIKA	Akadj le rólam az Újszövetségeddel.
ÁRON	Figyelj ide, kis kretén. Elmagyarázom.
LACIKA	De ne magyarázd el.
ÁRON	Bár egyszerűbb volna, ha az Ószövetséggel kezdeném.
LACIKA	Apám.
ÁRON	Hallottál te például a Dávid és Góliátról?
LACIKA	Hülye vagy? Tőlem kérded? Csak meglássam a Dávidot, leverem, mint vak a poharat. Tőlem kérded? Ne is húzzál fel vele. Itt lakik a Rózsa utcában. Leverem, csak lássam. A másik pofát különben nem ismerem.
ÁRON	Hát, de gyík vagy te. A Dávid a Rózsa utcában lakik.
LACIKA	Igen, a Rózsa utcában lakik, most mit nézel?
ÁRON	A Rózsa utcában.
LACIKA	A Rózsa utcában, persze, már csak tudom. A másikat meg nem ismerem.
ÁRON	Nem ismered, mi?
LACIKA	Mért, ő ismer engem? Ismer? Engem különben ismerhet, ki nem szarja le. Ismernek engem a kerületben. Engem még a bűnügyi osztályvezető is ismer. Ő is ismer. És akkor mi van? Hogy hívják a tagot, mit mondtál?
ÁRON	Hagyjuk.
LACIKA	Mért hagyjuk?
ÁRON	Góliát. De hagyjuk. Irodalmi figura. Csak könyvbe létezik.
LACIKA	Na. Hát ezt nem mondtad.
ÁRON	Szóval a Góliát megverte a Dávidot.
LACIKA	Én is meg fogom.
ÁRON	Lelőtte a Góliátot, öcsém, nem téma.
LACIKA	Biztos egy másik Dávid volt.
ÁRON	Mikor jön a tag tulajdonképpen?
LACIKA	Nem ide jön. Benn kell találkoznunk a férfivécében. Úgy nézem, kicsit már el is vagyunk késve.
ÁRON	Csak most mondod? Csak most mondod? Itt parkolok egy lopott kocsival, két kiló anyaggal, összeszarom magam az idegességtől, és csak most szólsz, hogy nem is itt kell várni?
LACIKA	Hát mikor szóljak? Be nem állt a szád ezzel a bunyóval a Rózsa utcában.
ÁRON	Nem igaz! Söprés innen!
LACIKA	Most arra gondolsz, hogy...
ÁRON	Tűnés!
(ketten el)

46.
(ketten a férfivécében)
LACIKA	Semmi bajom. Csak kiakaszt ez a sok hülyeség a falon.
ÁRON	Le vagy izzadva teljesen.
LACIKA	Magaddal foglakozzál.
ÁRON	Hát nem mindegy, mit írsz fel a falra. Nézd már, a kis csíra, mit jópofáskodik ez itt? Összekeverte a retyót a British Museummal, a seggfej. Na mi van, tanítgatlak itt, te meg nem figyelsz? Látom, tisztára kivagy, te hülye kis narkós.
LACIKA	Dehát hol késik?
ÁRON	Kőgazdagok leszünk. Én már látom magamat, amint éppen kőgazdag vagyok.
LACIKA	El kell tűnnünk, ez meg sehol nincs.
ÁRON	Szarul nézel ki, mit ne mondjak. Egyszer csak elfogynak az agysejtjeid, és ott állsz megfürödve, agy nélkül.
LACIKA	Mondtam már, magaddal foglalkozzál.
ÁRON	Majd én beszélek.
LACIKA	(mogorván) Majd én beszélek.
ÁRON	Nincs nagy gáz, meghúzzuk magunkat pár napig, aztán lelépünk. Nem tudom, rád bízhatom-e.
LACIKA	Majd én beszélek. Te meg se tudod különböztetni a porcukortól. Késik ez a szemét. Fázom.
ÁRON	Te sose vagy jól. Ez azért van mert eszed ezeket a szarokat.
LACIKA	Már rég tiszta vagyok. Csak ma nem vagyok jól, ennyit nem lehet felfogni?
ÁRON	Meghúzzuk magunkat valami kégliben. Addigra lecsitulnak a zsaruk, meg minden.
LACIKA	Nem tudnál elhallgatni egy kicsit?
ÁRON	Mert eszed ezeket a szarokat. Ha tisztességes ember lennél, mint én, nem ennéd. Tisztára le vagy izzadva.
LACIKA	Már mondtad.
ÁRON	(kétségbeesett igyekezettel próbálja elterelni a figyelmét) Meséljek egy viccet? Mért kezdődik a nők személyi száma jövőre hármassal?
LACIKA	Nem bírnál egy percre se eldugulni?
ÁRON	Mert a delfinek feljöttek a második helyre, azért. Na jó, mondok egy másikat. Mibe halt meg a kannibál asszony? Szájára vette a falu. Érted? A szájára vette.
LACIKA	Rohadt buzi, hogy késik.

47.
(Hárman, ugyanott)
(Egy sporttáska a kockakövön. A fiúk igyekeznek nagyvonalúan és arrogáns magabiztossággal viselkedni, de állandóan kiesnek a szerepükből, és ideges kölyökként reagálnak.)
(Dal lassú mozdulatokkal mérlegel egy kis zacskót. Ők ketten feszülten figyelik a mérleg digitális kijelzőjét. Benyálazott ujjal figyelmesen megízleli.)
DAL	Most valakinek ki kell próbálnia.
ÁRON	Mért nem próbálod ki te?
DAL	Mert nem vagyok hülye.
(Lacika felbontja a zacskót, felszív egy adagot.)
LACIKA	(sóhajt) Ez nagyon oké.
(Dal int, hogy rendben van, és magához húzná a táskát. Lacika egy nagyképű mozdulattal megállítja.)
LACIKA	A pénz?
DAL	Nálam van. (meglóbál egy másik táskát, és a földre teszi.)
(Lacika nagyképű alapossággal kezet mos, a drogos táskát a csapra teszi, majd az elektromos kézszárítóval nyugodtan szárítani kezdi a kezét. Áron és Dal későn eszmélve ugrik. A váratlan légvonatban két kiló drog repül szerteszét.
Csend.
Dal talpig fehér porban áll. Lassan leveszi a napszemüvegét, ami szintén tiszta fehér.
Lacika és Áron dermedten összenéznek.)
ÁRON	Most!
(Felkapják a pénzestáskát, és menekülnek.)

48.
(az étteremben, ketten)
(Móni füzetregénybe mélyedve belép)
(A két nő összeütközik, a füzet a földre esik.)
ILDIKÓ	Bocsánat. (lehajol a füzetért.)
MÓNI	Hagyd. (merően nézi őt) Igaz, amit mindenki beszél?
ILDIKÓ	Biztos nagyon szép. Mutasd. (kikapja a kezéből) “.. és akkor a lány gyengéden...”
MÓNI	Te egy kurva vagy. A Dal elmondott mindent.
ILDIKÓ	Hát ez gyönyörű (Egy darabig némán olvas tovább.) Olyan romantikus.
(leteszi a könyvet)
MÓNI	Olyan rettenetesen érzem magam. Azt hiszem, egész nap sírtam.
ILDIKÓ	Telebeszélték a fejed.
MÓNI	És ez mentség?
ILDIKÓ	Várok valakit. És nem akarok veled beszélgetni.
MÓNI	Sose fogok megbocsátani neked.
ILDIKÓ	Tudom.
(Móni gyűlölettel nézi. El)

49.
(a rendőrségen, hárman)
RENDŐR	Nem vergődünk zöldágra. Szóval ezt a kocsit látta, asszonyom?
TÖRÉKENY IDŐS HÖLGY	Ezt hát, fiacskám, csak akkor még nem volt kék.
RENDŐR	Ismerem a csajt, ez nem az ő autója.
TÖRÉKENY IDŐS HÖLGY	Szarok bele, kinek az autója. Rakták befelé a szajrét, nagyon sietősre fogták. Mindig jól megnézem, mi van az utcán.
RENDŐR	Egyedül él, asszonyom?
TÖRÉKENY IDŐS HÖLGY	Egyedül, fiam, mióta öngyilkos lett a macskám.
RENDŐR	Visel szemüveget, asszonyom?
TÖRÉKENY IDŐS HÖLGY	Visel a nyavalya.
RENDŐR	Jól lát, mondja csak?
TÖRÉKENY IDŐS HÖLGY	Mint a sas.
RENDŐR	Csak azért mondom, mert a hölgynek, akiről szó van, egy egyliteres kisautója van, úgy hívják, hogy Chrysler. Az egészen másmilyen, tetszik tudni?
TÖRÉKENY IDŐS HÖLGY	Azt megnézném.
RENDŐR	Milyen hangja volt, amikor indított?
TÖRÉKENY IDŐS HÖLGY	Szép.
RENDŐR	Hát ez értékes tanúvallomás. Annyit tudunk, hogy egy nem kék autót látott, aminek szép a hangja. Vagy tudunk még valamit?
TÖRÉKENY IDŐS HÖLGY	Hát naná. Csak nem kérdezitek. Ez egy négy vezértengelyes, huszonnégy szelepes alumíniummotor, kétszázhúsz lóerő, tizennyolc colos könnyűfém kerekek, édes fiam, rozsdamentes dupla kipufogó, központi osztóműves, elektronikus kipörgésgátló, stabilitásellenőrzős összkerékmeghajtás. Egyszóval: egy Lancia városi terepjáró. Szóval elmehetsz a fenébe, fiacskám, az egyliteres egérkamionoddal, ez úgy négyezernégyszáz köbcenti, mint a huzat. Tudtál követni, kis furkó?
(csend)
RENDŐR	Kérem asszonyom, ne verje a botjával az asztalomat. És zászlós.
TÖRÉKENY IDŐS HÖLGY	Mi zászlós?
RENDŐR	A megszólításom.
TÖRÉKENY IDŐS HÖLGY	Tudtál követni, kis furkó zászlós? Jól megnéztem, mert az a kis pizzás ribanc úgy smárolt azzal a jólfésült úrifiúval, hogy majd lefulladt az összkerékmeghajtás. És akkor a kis töketlen úrifiú meglátott, és rámfogta a pisztolyt, de mondtam neki, ne lőjön le. Nem akartam műszálas pulóverben meghalni.
RENDŐR	Csókolóztak? (gondolkozik) Ez érdekes. Így egész más a leányzó fekvése.
TÖRÉKENY IDŐS HÖLGY	Naná, hogy más! Még szép! Az öreg Nanettet nem lehet átdobni!

50.
(egy ajtóban, hárman)
MÓNI	Mit akartok?
LACIKA	El kell rejtőznünk.
MÓNI	És ehhez nekem mi közöm?
LACIKA	Itt sose keresnének.
MÓNI	Pont ez jutott eszetekbe?
LACIKA	Siess már, az Isten szerelmére! Itt fognak szitává lőni a küszöbön.
MÓNI	Na nem. Kettőtöknek úgyse lenne hely.
ÁRON	Hát akkor?
MÓNI	Mit tudom én. Húzzatok sorsot.
LACIKA	Hülye vagy?
ÁRON	Hagyd. Jobb, ha kétfelé válunk. (a táskát egy fiókba gyömöszöli) Ez itt marad. Majd risztelünk, ha ott kinn lecsitultak a dolgok. Van gyufád?
(Móni két szálat kézbe vesz, egyet eltör)
LACIKA	(gyorsan) Ez az enyém. (nincs ideje megnézni)
MÓNI	(felkiált) Valaki jön.
(A fiúk megfordulnak, a lány gyorsan kicseréli a szálakat)
MÓNI	(Lacikának, ártatlan sajnálkozással) Hát, sajnálom...
LACIKA	A kurva életbe! A kurva életbe! Most hová menjek?
MÓNI	Ne üsd az ajtót.
LACIKA	A francba. (kifelé indul) Nem maradhatnék mégis?
ÁRON	Jobb, ha elválunk.
LACIKA	A fenébe! (el, majd visszajön. Lezárja a fiókot, zsebrevágja a kulcsot) Ezt viszem. Nem vagyok hülye!
(ketten)
ÁRON	Lezuhanyozhatok?
MÓNI	Aztán női ruhába akarsz öltözni?
ÁRON	Ja, nem, csak néztem. Gondolom, ezt akarod este felvenni?
MÓNI	Gondolom. (csend) Szóval, elköltöztél anyádtól?
ÁRON	Igen. Már századokkal ezelőtt meg kellett volna tennem.
MÓNI	Szóval saját lakásod van? Egyszer elmegyek majd meglátogatni téged.
ÁRON	Örülni fogok neked. (zavarban) Különösen, ha bútort is hozol.
(pillanatnyi csend után)
MÓNI	(álmodozva) Mért, nagyon romantikus dolog egy laticelen üldögélni, kávéscsészével a kezünkben.
ÁRON	(rezignáltan) Akkor legalább kávéscsészét hozzál.
MÓNI	Áron... (Áron nem figyel)
ÁRON	Igen?
MÓNI	Nem, semmi, semmi.
ÁRON	De akartál valamit kérdezni.
MÓNI	Ó, nem érdekes...
(hallgatnak)
ÁRON	Tulajdonképpen...
MÓNI	Igen?
ÁRON	Tulajdonképpen...
MÓNI	Hallgatlak.
ÁRON	Örülök, hogy így alakult.
MÓNI	Hogy alakult?
ÁRON	Hogy én maradtam itt.
MÓNI	Nekem mindegy, melyikőtök marad. Jobb lett volna, ha mind elmentek.
ÁRON	Igyekszem nem sok vizet zavarni. A nagynénéd nem itt lakik, ugye?
MÓNI	Elköltöztek a Barbarával. Hát akkor...
ÁRON	Hát akkor...
MÓNI	Tusolni akartál.
ÁRON	Ja, igen! Igen, igen... Tudsz adni egy törölközőt?
MÓNI	Hogy mit? Ja, persze, hogy milyen buta vagyok... (várakozóan hátrales)
(Kinyitja a szekrényt, a fiú hátulról az ágyra dönti)
MÓNI	Mit csinálsz, meg vagy őrülve?
ÁRON	Bocsánat. Bocsánat. Hirtelen nem tudom, mi lett velem. Bocs.
(szégyenkezve feláll)
MÓNI	(az ágyon marad) Teljesen megőrültél? Remélem, nem értetted félre, hogy megengedtem, hogy itt maradj?
ÁRON	Isten őrizz. Én nagyon hálás vagyok, és...
(lehajtott fejjel a fürdőszobába indul)
MÓNI	(a tükörben villámgyorsan megigazítja a haját. Hidegen) Áron?
ÁRON	(visszafordul) Igen?
MÓNI	Törölköző?
ÁRON	Igen, igen.
MÓNI	(drámaian a szekrényhez vonul, válogat) Nos? Melyik legyen?
ÁRON	Mindegy, teljesen mindegy. Az.
MÓNI	Ez?
ÁRON	...nem. Az.
MÓNI	Na, mi lesz, nem veszed el?
ÁRON	Ezt én már nem bírom. (átöleli)
MÓNI	Jaj, hagyjál.
ÁRON	Kérlek...
(nem engedi el a lányt, leoltja a villanyt. Móni a tükörben gyorsan megigazítja a haját)

51.
(ketten, majd négyen)
LACIKA	Mért ide hoztál?
RENDŐR	Fogd már be szád.
LACIKA	De mire várunk?
RENDŐR	Várunk valakit.
(csend)
LACIKA	(megérti) Nem hiszem el ! Nem hiszem el! Te felnyomtál engem. Lehidalok! Ez feldobott!
(Dal és Brünn be)
RENDŐR	Hol a francba voltatok eddig?
LACIKA	Te szemét. Egy padban ültünk és eladsz nekik. Ki fognak nyírni. Te egy rohadt bűnöző vagy. Nem vagy te rendőr.
(Lacika és a Rendőr dulakodnak)
DAL (Brünnek)	Várj egy kicsit. Hát nem édesek? Eldobom magam. Lezúzzák a Lanciámat, lenyúlják a pénzem, elszarják a nőmet. Elegem van ebből a tetű bandából.
(Brünn emeli a fegyvert Lacikára, Dal visszatartja a pisztolyt, magyaráz)
Tíz éve építem a céget. Tíz éve várom a Máriusz engedélyét, hogy saját lábra álljak, és ezek egy hétvége alatt tönkrevágták. Ez a három kis csíra szétbarmolta az életemet.
BRÜNN	(emeli a pisztolyt, aztán leengedi) A tököm tele van vele, hogy te mindig pofázol
DAL	Mi van?
BRÜNN	Egyszerűen tele van veled a tököm.
DAL	Mi a gond?
BRÜNN	Egyszerűen nem bírom a dumádat. Nem bírom, ahogy dudorászol. Nem bírom a pofádat.
(emeli a pisztolyt, aztán leengedi)
És hogy a picsába képzeled, hogy én téged masszírozlak. A Máriuszt oké, de téged? Hozom a pizzádat, masszírozom a hátad, megyek nyavalyogni a nődhöz. Szakadj már le rólam. Egyszerűen tele vagyok veled. A Mónit meg felejtsd el.
DAL	Most akkor mire várunk? Mért nem lövöd le?
(Dal dúdol)
BRÜNN	Mondtam, hogy nem bírom, ha dudorászol. És állj félre. Képben vagy.
DAL	(újult erővel dúdol)
BRÜNN	(megdühödik) Vége a dalnak. Kapd be.
(lelövi, több lövéssel)
RENDŐR	Mi ez? Most mi van? Most őt lőtted le?
BRÜNN	Kapd be te is.
(lelövi. Lacikát is le akarja lőni, de a tár üres)
Nincs több golyó.
LACIKA	(segítőkész aggodalommal) Nincs több golyó?
BRÜNN	Nincs.
LACIKA	Mindet belelőtted?
BRÜNN	Mindet.
LACIKA	És nálad se maradt?
BRÜNN	Nem, bassza meg.
LACIKA	(mentegetőzik) Nálam nincsen.
BRÜNN	Bassza meg.
(csend)
LACIKA	Ez azért van, mert labilis személyiség vagy. Már kifigyeltem. Ugye nem haragszol, de hogy indulhatsz el egy tárral otthonról? Nem rossz szándékkal mondom. Szét vagy esve. (fejét fogja) Teljesen szét vagy esve. Nem rossz szándékkal mondom.

52.
(ketten, majd hárman)
ÁRON	(az ágyban a lánnyal) Mit nézel annyit a tükörben?
MÓNI	Szerinted nem kövér a nyelvem?
ÁRON	Biztos elkapták őt.
MÓNI	Kit?
ÁRON	A Lacikát.
MÓNI	Biztos a barátnőjénél van.
ÁRON	Nincs barátnője.
MÓNI	Kizárt. Valami Krisztinát emleget folyton.
ÁRON	Úristen. Az a nő olyan ronda, hogy bottal se piszkálnád odébb.
MÓNI	Attól még lehet a barátnője. Biztos van valami titkos vonzereje.
ÁRON	Van egy tetoválás a bal mellén.
MÓNI	És az mért jó?
ÁRON	Á, semmi. Ilyen kis kacskaringó. Egy ilyen kis izé. Legfeljebb, ha lesz gyereke, az kipróbálhatja, milyen érzés mintás bögréből inni.
MÓNI	(kapcsol) Tetoválva van a melle?
ÁRON	Csak egy picit.
MÓNI	És ezt te honnan tudod?
ÁRON	(hirtelen akar válaszolni, aztán elhallgat.) A francba.
LACIKA	(be) Apám, ezt nem hiszitek el! Nem hiszitek el! (gyanakodva) Különben milyen nőről beszélgettek?
ÁRON	Hát te meg honnan kavartál ide?
MÓNI	Remélem, nem akartál meglépni a részemmel.
(kinyitják a táskát, pillanatnyi csend)
ÁRON	Kér valaki egy milliót?
LACIKA	Apám... ez nem lehet igaz.
ÁRON	Van egy kis pénzed holnapig?
LACIKA	Nem hiszem el...
ÁRON	Megdobjalak egy millióval?
LACIKA	Megdobjalak két millióval?
(általános őrület, és pénzdobálás, amiből csak a lány marad ki, aki üres tekintettel nézi őket)
LACIKA	Nyugodt lehetsz. Szóval megyek békésen az utcán...
MÓNI	Elég jól állok. (pénzt rak el) Áron...
ÁRON	Elmész? A reptérre, mi?
LACIKA	Szóval csak úgy megyek...
MÓNI	Felesleges. Felesleges Dél-Amerikába mennem.
ÁRON	Mért, nem ott él az anyád?
LACIKA	(dühös, mert senki nem figyel rá) Bassza meg...
MÓNI	A Ildikó az anyám. Tegnap mondta el a Dal.
ÁRON	Micsoda?
LACIKA	Micsoda?
MÓNI	Jól hallottad.
(csend)
LACIKA	Komolyan mondom, úgy össze vagyok zavarodva, mint egy csecsemő a toplessbárban.
ÁRON	És ezt csak így mondod?
MÓNI	Mért, hogy mondjam? Vasárnap egész nap sírtam. A nagyanyám nevelt fel. Hát ez van.
(csend)
LACIKA	Most már gazdag vagy, és ez mindenért kárpótol.
MÓNI	Megeheted a pénzed.
ÁRON	Ne ugrálj az ágyon.
MÓNI	Mért ne ugráljon? Azt csinál, ami jól esik neki. Gazdag ember. (elmegy)
LACIKA	Megy az anyjához, gondolod?
ÁRON	Nem.
LACIKA	Akkor előbb a gyerekéért...
ÁRON	Nincs ennek gyereke.
LACIKA	Én láttam.
ÁRON	Nincs ennek se anyja, se gyereke. Csak egy narkós.
LACIKA	Megy az anyjához, tuti. Erre hajtott.
ÁRON	Csak egy kis narkós. Álmodozik.

EPILÓGUS
(ketten)
BRÜNN -	Negyedszer vagyok nálad. Korábban egy lánynál se voltam kettőnél többször. Úgy látszik, ragaszkodom hozzád. Úgy tűnik, mindenkit rabul ejtesz. Úgy tűnik, téged mindenki szeret. Mért van ez?
MÓNI	Nem tudom.
BRÜNN	Talán még én is beléd szerettem. Pedig te senkit se szeretsz. Végül is csak egy drogos vagy. (hátramegy levetkőzni) Mindjárt kész vagyok.
MÓNI	(egyedül van, de nem veszi észre) Tulajdonképpen nem is használok drogokat. Nem szeretem a marihuánát. Nem szeretem a kokaint. Minden alkoholt szívből utálok. Nem értem miért élek rendszeresen mindhárommal. Az Extasy persze kivétel, az használ nekem. De mégis, ha megállnék egy percre, ha nem futnék éppen valami fiú után, miközben menekülök egy másik elől, ha nem csak heti öt percre bírnék ránézni a gyerekemre, míg álszent mosollyal hajolok az ágya fölé, ha nem kutatnék át szélsebesen minden orvosi rendelőt Kodein, Percodan, Valium, Xanax, Thorazine, Halcion, Antidolorica és Noxyron, meg persze a recepttömbök után, míg valami hülye trükkel egy pillanatra kicsalom a nővért a folyosóra, ha nem szednék ipari mennyiségű tablettát, ha az elmúlt nyáron nem az lett volna a legnagyobb sikerélményem, hogy megtanulok felszívni egy csík port anélkül, hogy a felét szétfújnám az asztalon, vagy ha legalább kevesebbet használnék, ha mindig tudnám, hogy éppen kivel beszélgetek, ha egy év múlva is emlékeznék a nevére, akivel éppen lefeküdtem, akkor azt hiszem, igen, akkor nyilván olyan lenne az életem, mint egy megvalósult amerikai álom.
(Brünn vetkőzik)